text:
Seinastu tíðindi
Felags heystsangløta í Tofta skúla
Góður renningardagur í Tofta skúla
Altjóða læraradagur 2018
BROYTING!! Vegna vánaliga veðurforsøgn, verður renningardagurin mikudagin 10. oktober
Tofta kvøldskúli 18/19
Fundarfrásøgn frá skúlastýrisfundi 13.juni2018 kl 19:30
Várframsýning hjá Tofta kvøldskúla
Sunnudagin 15. apríl hevur Tofta kvøldskúli framsýning av handaligum arbeiði.
Framsýningin opnar kl. 14.00.
Kl. 15.00 heldur Hilmar Højgaard, Saltnes, røðu, og klavernæmingar í Tofta kvøldskúla framføra.
Framsýningin er opin til kl. 18.00.
TOFTA KVØLDSKÚLI


c: text/html

text:
Havnar Telvingarfelag gjørdist vinnari av steypakappingini 2018.
Í frálíkum kørmum Úti á Gjógv í Sandavági, varð steypakappingin í talvi fyriskipað. 8 lið vóru við í kappingini, harav Sandavágs Talvfelag veruliga spílaði seg út, og luttók vid 3 liðum! Kappingin bleiv skipað soleiðis, at øll liðini telvaðu móti hvørjum øðrum einaferð. Sterkasta liðið á pappírinum var Sandavágs Talvfelag 1, har Nielsen beiggjarnir mannaðu fremstu borðini. Næstir vóru havnamenn, sum høvdu GM Helga Dam Ziska á 1. borði.
Tað hevur altíð verið soleiðis fyriskipað, at seinastu umførini møtast ovastu liðini frá undanfarnu steypakapping. Tað var eisini soleiðis í ár, og viðførir hendan skipanin, at mest sum altíð verður seinasti dysturin ein rein finala. Soleiðis gjørdist tað aftur í ár. Havnar Telvingarfelag møtti Sandavágs Talvfelag í seinasta umfari, og undan dystinum var Sandavágur frammanfyri við einum hálvum stigi. Men havnamenn gjørdu bart seinasta dystin, og vunnu sannførandi 4 – 2. Á einum greiðum triðja plássi kom Klaksvíkar Talvfelag, sum hava roynst væl í steypakappingini, men hesa ferð ikki høvdu sterkastu manning.
Eftir steypakappingina varð skipað fyri galla-døgurða, har tikið var samanum talvárið. Ársins telvarin og Ársins Stjørnuskot vórðu avdúkað og vóru tað Helgi Dam Ziska og Leif R. Fjallheim, sum fingu tann heiðurin. Eini 50 telvarar vóru við til tiltakið, sum meiri ella minni er endabresturin á talvárinum. Fyri framman er Faroes Open í juli mánað, meðan OL verður í septembur. OL-liðið varð avdúkað undir døgurðanum, og koma hesir telvarar at manna OL-liðið í heyst:
- borð GM Helgi Dam Ziska
- borð IM John Rødgaard
- borð FM Olaf Berg
- borð FM Martin Poulsen
- borð FM Carl Eli Nolsøe Samuelsen
Úrslit og støður frá steypakappingini síggjast við at trýsta her.

robotstxt: allowed

filter: keep


text:
Sethúsaprísir í Tórshavn skulu niður
1. september 2016
Er tað rætt og rímiligt, at familjur við vanligum inntøkum neyvan hava ráð at búgva í høvuðsstaðnum?
Tað gongur væl í Føroyum. Hjólini mala og arbeiði er til flest allar hendur.
Tó kann vælstandur hava vansar við sær.
Seinnu árini eru sethúsprísir um alt landið ógvusligani øktir, og serliga í Tórshavn er støðan nú soleiðis, at ein familja við vanligari inntøku valla hevur ráð at keypa sær bústað.
Neyðug kommunal átøk
Eftirspurningurin er væl størri enn útboðið, og uppgávuna at tálma hesum, eigur kommunan at taka á seg. Átøk mugu tí gerast fyri at fáa sethúsaprísirnar niður á eitt støði har vanligi borgarin hevur møguleika at vera við.
Alternativið er, at kommunan missir barnafamiljurnar til útlandið ella hagar treytirnar fyri at búleikast eru fíggjarliga lagaligari. Lækka sethúsaprísirnir í kommununi ikki, gerst úrslitið helst, at tilflytingin av barnafamiljum minkar, og miðalaldurin á havnarborgarum bara økist.
Skal ein kommuna verða í áhaldandi menning, er tørvur á yngri ættarliðum og borgarum í burðardyggum aldri.
Ymisk grundstykkir til ávísa tørvin
Ein háttur at tálma sethúsaprísunum er, at útstykkja og gera byggiklár grundstykkir í mongum sum veruliga munar, vísandi til eftirspurningin.
Grundarlagið undir føroysku familjuni er heimið, og av tí, at veðurlagið í Føroyum ber í sær, at ein stórur partur av lívinum gongur fyri seg innandura, er alneyðugt at kommunan kann viðvirka til, at borgarar, sum ynskja at set búgv í Tórshavnar Kommunu, fáa uppfylt teirra tørv fyri, hvussu tey vilja búleikast.
Tað inniber, at grundstykkir mugu verða ymisk á stødd, og at útstykkjast skal ymsastaðni í Havn og í kommununi sum heild, so vælmøguleikar eru fyri teimum kørmunum ein familja ynskir sær.
Ein náttúrlig avleiðing av, at fleiri grundstykkir verða tøk er, at sethúsaprísir fara niður, tí eftirspurningurin eftir at keypa hús vil minka.
Hetta vil eg fegin arbeiða fyri, um eg verði vald í Tórshavnar Býráð.
Havnin skal eisini hava pláss fyri familjum við heilt vanligum inntøkum.
Katrin Joensen
valevni Sambandsfloksins til býráðsvalið í Tórshavnar kommunu
RN
Aftur


text:
Endamálið við Heimsarvssáttmálanum hjá UNESCO
frá 1972 er at verja mentanar‐ og náttúruarv, sum hevur einastandandi alheims virði fyri mannaættina við at verða settur upp á heimsarvslistan.
Tingvøllir í Íslandi
eru tilnevndir sum heimsarvur, lutvíst er orsøkin tann søguligi týdningurin og lutvíst landslagið. Frá 930 til 1798 kom Altingið saman á Tingvøllum.
Heimsarvssáttmálin hjá UNESCO er góðkendur av 186 londum og harvið tann ST‐sáttmálin, ið flestir statir hava undirskrivað. Endamálið við sáttmálanum um heimsarvin er fyrst og fremst at vísa mentanar- og náttúruarv og at limalondini fara at arbeiða fyri at tryggja náttúru- og mentanarvirðini í lóggávuni. Málið er eisini at skapa eitt munadygt altjóða samstarv um at verja virðini til gleði og gangs fyri komandi ættarlið. UNESCO skilmarkar náttúru- og mentanararv vítt. Tað kunnu vera bygningar, náttúrufyribrigdi við jarðfrøðiligum, fagurfrøðiligum ella vísindaligum týdningi ella tað kunnu vera búøki hjá hóttum djóra- og plantusløgum. Mentanar‐ og náttúruarvur kunnu umfata minnismerki, bygningaverk, mentanarlandsløg og náttúruøki. Hann kann vera eitt bygningaverk, sum umboðar eitt týdningarmikið søguligt menningarstig, ella eitt náttúrufyribrigdi við einastandandi estetiskumella vísindaligumtýdning. Sambært skilmarking UNESCO kunnu virðini verða skapt av fólki, náttúruni ella í samanspæli millum náttúru og fólk. Tey støð, sum verða vald sum heimsins mentanar- og náttúruarvur, verða sett á listan hjá UNESCO yvir heimsarvin. Hvørt land, sum hevur tikið undir við sáttmálanum, hevur sjálvur ábyrgdina av at koma við nýggjum uppskotum til listan.
Í nevndini fyri heimsarvin sita umboð fyri 21 av limalondunum, og henda nevnd skal góðkenna uppskot til støð ella náttúruminni, sum skulu setast á listan. Limalondini skulu sum grundarlag fyri avgerðunum hjá nevndini gera uppskot um møgulig evni til heimsarvsstøð innan fyri teirra umdømi, sum uppfylla nevndarinnar krøv um einastandandi alheims virði fyri mannaættina. Hetta yvirlit verður nevnt tentativlistin. Tað verður sett sum krav, at eitt stað skal vera upptikið á tentativlistan, áðrenn tað kann tilnevnastsumheimsarvsstað. Áðrenn nýggj uppskot verða viðgjørd av nevndini, skal gerast ein víðtøkin eftirmeting av teimum, og hesa eftirmeting gera serkønir NGO-ar - IUCN á náttúruøkinum og ICOMOS á mentanarøkinum. Efirmetingin skal tryggja, at krav sáttmálans um dygd, avmarking og umsiting eru nøtað. Upptøka á listan yvir heimsarvin er ikki ein vernd í sjálvum sær, men hevur tað fyritreyt, at viðkomandi land bindur seg til at varðveita virðini í einum langtíðarhøpi. Sætta hvørt ár skulu økini verða kannað fyri at veita, um tey eru minkað í virði, og um umsitingin skal tillagast. Ein upptøka á listan yvir heimsarvin verður fatað sum ein serliga tignarlig viðurkenning og hevur ofta við sær økta ferðafólkavitjan. Vitja fleiri ferðafólk, kann tað hava við sær økta inntøku, men samstundis kann ferðafólkið ávirka virðini á skaðiligan hátt, eitt nú við sliti. Tað er eitt krav, at limalondini eru varug við henda trupulleika, tá ið tey vísa á øki, sum tey gjarna vilja hava við á listan yvir heimsarvin.
Norðurlond hava sett á stovn eina norðurlendska miðstøð (NWHF), sum skal styrkja felags átakið fyri at verja heimsins náttúru- og mentanararv. Stovnurin skal tryggja, at Norðurlond halda ásetingaarnar í sáttmálanum. NWHF samskipar norðurlendska átakið og arbeiðir saman við UNESCO um at stuðla tí parti av heiminum, sum er undirumboðaður á listanum yvir heimsarvin.
Í Føroyum hevur einki fingið World Heritage-status, men onnur støð í Danska Kongsríkinum hava:
- Danmark: Jellingsteinarnir og -kirkjan (1994), Kronborg (2000) og dómkirkjan í Roskilde (1995).
- Grønland: Ilulissat (2004). Ilulissat-ísafjørður er fyribils einasta landslag, sum er tilnevnt sum øki við heimsarvi í Grønlandi. Við at kanna jøklarnar hava granskarar fingið størri innlit í veðurlagið síðan seinastu ístíð.


text:
Í hesum døgum verður nýggja felagshúsið, hjá Bátafelaginum í Tórshavn, reist á Bryggjubakka.
Tað er Búsetur ið stendur fyri byggingini, men út- og inn-veggir eru úr betong elementum veitt av Løvubetong. Útveggir eru bjálva við 150 mm trýstfastari bjálving og hava innstoyptar El-dósir og vatnleiðingar, tvs. at innan er klárt til máling. Uttan hevur Bátafelagið valgt at pussa alla fasaduna.
Bátafelagið ynskti at fáa ein bygning úr elementum fyri at hava byggitíðina so stutta sum møguliga og eisini tí byggplássið er sera avmarkað.
Bjálva betong elementir til Bátafelagið
Í hesum døgum verður nýggja felagshúsið, hjá Bátafelaginum í Tórshavn, reist á Bryggjubakka.


text:
Amerikanski felagsskapurin Seafood Watch er ein non-profit felagsskapur, sum gevur brúkarunum í USA ráð um, hvørjar fiskavørur brúkararnir kunnu velja, um teir vilja tryggja sær, at fiskurin er burðardygt veiddur ella aldur. Felagsskapurin hevur nú fyri fyrstu ferð mett um føroyskan alilaks, og gjørdist úrslitið “good alternative”.
Seafood Watch leggur seg eftir at meta um tær mest týðandi fiskavørurnar, sum eru at finna á amerikanska marknaðinum. Standardurin, sum Seafood Watch brúkar, er strangur, og listin av aliøkjum og framleiðarum av alilaksi, sum Seafood Watch viðmælir sínum brúkarum at keypa frá, er av hesi orsøk ikki langur. At allur føroyskur alilaksur nú eisini er at finna á hesum listanum er tí ein fyrimunur fyri marknaðarføringina av føroyskum alilaksi í USA.
Seafood Watch framleiðir ta mest brúktu brúkaravegleiðingina í USA, tá tað snýr seg um burðardyggar fiskavørur, og hevur felagsskapurin tilsamans prentað meira enn 57 mió eintøk av sínari vegleiðing í pappírsformi. Harumframt hevur felagsskapurin eisini ment eina app, sum brúkararnir kunnu heinta til sína telefon, og er appin fyribils heintað meira enn 1,8 mió ferðir.
Seafood Watch samstarvar við matvøruhandlar, matstovur og aðrar stórkeyparar av fiskavørum í USA og øðrum londum fyri á henda hátt at eggja teimum til at eftirspyrja burðardyggar fiskavørur. Samstarvsfelagarnir binda seg til bert at selja fiskavørur, sum sambært Seafood Watch eru burðardyggar.
Seafood Watch samstarvar eisini við ASC – Aquaculture Stewardship Council. Hetta merkir m.a., at alilaksur, sum kemur frá aliøkjum, sum eru ASC-góðkend, fáa metingina “good alternative”.


text:
“Tað er forferdiligt at tey ætla at skerja grundupphæddina”
Hettar sigur Alma Petersen um pensjónnýskipanina hjá okkara samgongu. “Okkara eldru hava skapt okkum samfelagið. Vit kenna tað sum okkara skyldu at tryggja teimum eitt gott og virkið lív á eldri árum.” leggur Alma aftuat.
Sí samrøðu niðanfyri
Alma Petersen om pensjónsnýskipanina
– Tað er forferdiligt at tey ætla at skerja grundarupphæddina.Soleiðis sigur Alma Petersen um pensjónsnýskipanina hjá samgonguni.Okkara eldru hava skapt okkum samfelagið. Vit kenna tað sum okkara skyldu at tryggja teimum eitt gott og virkið lív á eldri árum.
Slået op af Fólkaflokkurin i 4. april 2018


text:
Ja, so er EM liðugt á hesum sinni. Kári J. á Høvdanum megnaði á síðsta degi at seta nýtt persónligt met í 50 firvald við tíðini 25.78, har hansara besta tíð til nú var 25.82 frá kapping í Klaksvík í november. Mona Simonsen mátti melda frá 200 frí vegna sjúku, og Pál Joensen megnaði ‘einans’ at svimja 1:48.61 í 200 frí, har hann í Rijeka í fjør svam 1:46.61. Harvið endaði EM við úrslitum sum gott nokk eru væl betri enn hvat man er vanur við at føroyingar klára, men sum fyri hesar úrmælingar tó ikki føldust heilt nøktandi.
Skráin var pressað, í gjár og í dag, og tí kemur hetta ikki fyrr enn nú. Upp klokkan 06:00 at brúsa sær, eta kl 06:30 og náa bussin kl 07:00, fyri síðani at kappast til man einaferð klokkan 12:00 var heima afturi til døgverða á hotellinum. Nakrar tímar til leyst og fast á hotellinum, áðrenn bussurin aftur koyrdi klokkan 16:00, til finalur kl 17:00. Heima aftur umleið kl 19:30, at eta náttverða, og so pakka alt niður, áðrenn ‘after party’ við Pellegrini & company klokkan 21:00. Heima aftur klokkan umleið midnátt, at sova til klokkan 06:00, og so á flogvøllin klokkan 06:45. Í Kastrup 30 minuttir av totalari panikk, av tí at flúgvarin hjá okkum úr Istanbul var seinkaður, og vit tí máttu tuska alla floghavnina á tamb, til at náa Atlantic. Og so endiliga heima, klokkan umleið 14:00 føroyska tíð, ella umleið 16:00 Istanbul tíð.
Men vit høvdu tað hugnaligt, alt í alt. Ein góð løta í gjár, tá ið vit sum ‘turistar’ kundu sita og bara hygga okkum við at hyggja at teimum síðstu finalunum. Og eisini ein ókey túrur á Hotel Sheraton, at møta øllum svimjistjørnunum í vanligum (men fínum) klæðum, og at heilsa uppá vinir og kenningar úr grannalondunum. Persónliga haldi eg at vit fingu ein góðan enda uppá tað heila, hóast tað reint ítróttarliga kanska haltaði eitt sindur. Sum man sigur, tá er í mótgangi at tú veruliga lærir nakað 🙂
(Tað sum Pauli ger her á myndini, er at fylla út upplýsingar um baggaguna sum hann misti. Vit náddu nevniliga ikki at fáa baggaguna við, á hasum rennitúrinum í Kastrup. Men tað er jú ein afturvendandi søga).


text:
Rás 2 vinir
Skal StÍF halda lív í vónini at røkka FM-finalunum, so er neyðugt at liðið á heimavølli í høllini á Skála vinnur á Neistanum, sum gjørdi ein vørr farna vikuskiftið við einum 31-30 sigri á VÍF í Vestmanna.
StÍF er fimm stig aftanfyri H71, sum er á 2. plássi, og eru tí pískaðir at vinna, men hetta verður uttan stórskjúttan. Sveinur Justinussen hevur ein skaða í tánni, sum heldur hann uttanfyri nakrar vikur.
Dysturin millum StÌF og Neistan byrjar klokkan 16 sunnudagin. Hondbóltssendingin byrjar klokkan 15.30, har vit fáa endan við av báðum kvinnudystunum. VÍF/Tjaldur og VB spæla í Runavík og StÌF og Neistin spæla á Skála. Báðir dystirnir í fremstu kvinnudeildini byrja klokkan 14.30.
Heri Simonsen verður í Rásarúminum. Tá hondbólturin er liðugur fer Heri at tosa við Rúna Nolsøe og Oddbjørn Joensen, venjarar hjá EB/Streymi og HB, sum eru liðini, sum spæla finaluna í klaksvíkskappingini, sunnudagin klokkan 15.15.


text:
Oda Strøm
13.06.2018 - 20:48
Mentan > Mentan > Tónleikur
Niels Uni Dam hevur ummælt føroyskan tónleik í næstan 28 ár, og seinastu 11 árini hevur hann verið fastur ummælari í sendingini Kvørnin. Nú boðar Niels Uni tó frá bloggi sínum, at hann hevur valt at takka fyri seg.
-Eg haldi stutt sagt ikki, at tað er líka stuttligt longur. At mítt arbeiðs- og privatlív fyllur nógv, og ikki letur nógv rúm eftir at ummæla í, spælir sjálvandi eisini inn. Tá eg samstundis veit, at væl skikkaði og dugnalig fólk eru har at føra sendingina víðari, so føli eg, at hetta er tíðspunktið at taka ein steðg.
Niels Uni sigur, at sum ummælari eigur mann tola nógv av, men tá kritikkur kemur frá fólki, sum mann hevur virðing fyri, skal mann lurta.
- Men eg má eisini staðfesta, at har tykist at vera komin ein ávísur metaltroyttleiki millum mentanarlívið og meg sum ummælara. Fólk ilskast alsamt meira, og tað tekur fokus frá tí, ið átti at havt týdning, viðgerðin av tónleikinum.
Niels Uni hevur millum ár og dag ummælt í Jazztíðindum, í Sosialinum, í Dimmalætting, í Norðlýsinum og í Oyggjaskeggja, á portal.fo, pop.fo, planet.fo, á in.fo, á nordlysid.fo, á torsportal.fo og á nudlar.net, í Nærvarpinum í Keypmannahavn, á Rás 2 og ikki minst í Kringvarpinum.
Hann sigur seg vóna, at onkur annar traðkar til nú tað tynnist í ummælarahópinum - kanska serliga onkur, sum er teoretiskt sterkur.


text:
Skrivað tann .
Týskvøldið 15. nov. kl. 21.00 á RÁS2
Gestir verða Miriam og Niels Vang, trúboðarar í Eysturgrønlandi
Vertur verður Absalon Absalonsen
Torgið verður endursent sunnudag 20. nov. kl. 12.30
Myndin: Niels, Miriam, Jóhan, Kezia og Lydia
Skrivað tann .
á Danmarkarferð
Vitjað verður í Hirtshals og í Keypmannahavn.
Les meira
Skrivað tann .
Kári Kjelnæs hittir Kristian Martin Rasmussen í Klaksvík
Torgið verður endursent sunnudagin 13. nov. kl. 12.30
Aftur ein góð sending frá Evangelisku Røddini á Rás2
Skrivað tann .
TAKK øll somul, sum vitjaðu evr.fo á Samfelagssevnuni 2011
Sendingarnar frá Samfelagsstevnuni 2011 kunnu síggjast her -->
heilsan
Evangeliska Røddin
EvR-Studio


text:
Orð: Joh. Agricola / M.B. Landstad
Týtt: Jákup Dahl
1. Øll vit við gleði halleluja kvøða,
hjarta várt skal fyri Guði seg frøa:
Syndir hann strikar, og skuldir hann sættir,
sárastu sorgir av hjartanum lættir.
2. Alt tað, sum lív hevur á heimsins grundum,
Guði skal lova sum fuglar í lundum.
Krist hevur vegin og lívið oss funnið,
valdið á deyða og djevuli vunnið.
3. Hvørjum, sum trýr, ber hann miskunn og náði,
uggar og hjálpir, um mikil er váði;
trúgvur hann aldri vil frá okkum víkja,
orð hans ei skulu um ævir oss svíkja.
4. Tøkk fái Guð, sum oss loysti úr vanda,
lov veri Guði við syni og anda,
var og sum er og sum altíð skal vera
Harrin, sum alt skal hálova og æra.


text:
Ljósa silvurøks (silvurøksættin)
Argyropelecus hemigymnus Cocco, 1829
Stødd: Ljósa silvurøks verður upp ímóti 4 cm.
Dýpi: Hon er uppsjóvarfiskur úr 50 m niður á 800 m. Hon er eisini inni á landgrunninum, møguliga við botnin.
Litur: Hon er dimm um bakið, silvurlitt um síðurnar og glær um sporlið við tveimum dimmum bondum um sporlið. Hon hevur ljósgøgn undir búkinum og á sporlinum. Ljósgøgnini eru perlumóðurlitt.
Teinar: R 8; U 10-11; B 6; G1 6; G2 5.
Lýsing: Ljósa silvurøks hevur stuttan, tunnan og høgan bul. Høvdið er stórt, og kjafturin er upprendur. Rørdánað eygu, ið venda beint uppeftir. Sporlið er nakað langt og klænt. Ryggfjøðurin er fremst á sporlinum. Hon hevur lága fitifjøður á sporlinum. Uggafjaðrarnar eru niðast undir kápuni. Gotfjaðrarnar eru tvær. Hon hevur sýldan stert. Týðilig ljósgøgn eru undir búkinum og niðast á sporlinum.
Eyðkenni: Skapið minnir um ein lítlan rukolykil, bulurin og høvdið eru lyklahandfangið. Hon er svørt, silvurlitt og glær. Hon hevur høgt og flatkroyst kropsskap og tvørbond um sporlið.
Týdningur: Ljósa silvurøks hevur ikki vinnuligan týdning.
da: Halvnøgen sølvøkse, en: Hatchet fish, ís: Suðræni silfurfiskur, no: Flekket perlemorsfisk
Útbreiðsla: Ljósa silvurøks er um øll flógv høv. Hon er undir Grønlandi og Føroyum til Suðurafrika og vestara part av Miðjarðarhavinum, sløðist til Íslands. Hon er frá New Jersey til Argentina. Er eisini í Indiahavinum og Kyrrahavinum. Undir Føroyum er hon fingin m.a. á Fugloyarbanka og suður av Munkagrunninum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Ljósfiskar Stomiiformes
Í hesum hópinum eru 5 ættir, 53 slektir og 391 sløg:
Av teimum eru undir Føroyum skrásettar 3 ættir við 7 slektum og 8 sløgum:
Yvirhøvur smáir fiskar, ið hava ljósføri runt um á kroppi og høvdi. Summir hava finnu. Nakrir hava roðslu, aðrir ikki. Summar av fjaðrunum mangla á nøkrum sløgum. Onkrir hava fitifjøður undir sporlinum. Flestir eru dimmir á liti, og nakrir eru silvurblankir. Ljósfiskar eru bæði djúpt og ovarlaga í sjónum.


text:
Tíðindaskriv
12.04.2018 - 21:24
Mentan > List > Bókmentir
So er hon her! Áhugaverda barnabíblian, sum vit leingi hava bíðað eftir.
Barnabíblian er ein myndabók við avmarkaðum teksti og er góðar 500 síðir til støddar. Í bókini eru 96 søgur; 48 úr Gamla Testamenti og 46 úr Nýggja Testamenti. Aftast í bókini er eisini ein frágreiðing til ávís orð, sum kunna vera trupul at skilja.
Bókin er ætlað yngri børnum, men kann eisini vera áhugaverd hjá eldri børnum, serliga tí at myndirnar eru so fangandi og lýsa væl huglagi í einstøku søgunum á ein hugtakandi og skemtiligan hátt. Hetta er ein frálík bók hjá foreldrum at lesa saman við smærru børnunum og hjá børnum í skúlaaldri at lesa sjálvi.
Tað er Amy Tausen, sum hevur týtt og forlagið “Bókin” hjá Føroyska Bíbliufelagnum gevur út. Bókadeild Føroya Lærarafelags hevur ritstjórnað útgávuni.
Barnabíblian er at fáa í bókasølum um alt landið.
- Føroyska Bíbliufelagið


text:
Trøð
Ein trøð er jarðarlutur, td. einir 10 000 m2, ið verður latin til leigu ella sølu burtur av kongsjørð. Tann, ið fekk trøðna, kundi vanliga keypa hana, tá hann hevði velt ávísan part av trøðni. Vanliga bygdu fólk á trøðni, høvdu kúgv, høsn og kanska seyð, og lívbjargaðu sær soleiðis av jørðini og av tí, sum fekst úr sjónum. Í dag eru flestu traðir í miðøkjunum lutaðar sundur til grundstykki og bygdar, og tær, ið eftir eru, verða havdar til seyðahald sum ítriv, at hava nakrar traðarseyðir.
Fleiri nýggjar bygdir eru bygdar við at traðir eru lutaðar út. Hesar bygdir kallast niðursetubygdir.


text:
Erbylgjufelagið fyllir eitt ár
Grein í Sosialinum 19. oktober 2012. Í sambandi við eitt ára stovningardagin hjá Erbylgjufelagnum, vilja vit gjarna varpa ljós á virksemi felagsins, sum er at kunna um vandan av erbylgjum [erbylgja kv¹ føroyskt orð fyri mikrobylgja] Síðan Erbylgjufelagið bleiv stovnað fyri einum árið síðan, vita vit, at fleiri hava skift frá Wi-Fi (tráðleyst internet) yvir til fastnet internet, antin til vanligan leidning, ella við at senda internetsignalið frá routaranum inn í elkervið í húsinum og harfrá inn í telduna (rópt dLAN). Fólk sleppa sær av við Wi-Fi Tað, at Wi-Fi verður slept til frama fyri...Les Meira
Tráðleyst internet (WiFi) í Klubb 188 í Hoyvík
19. juli 2011 kundi heimasíðan hjá Tórshavnar Kommunu greiða frá, at ungdómshúsið í Hoyvík, Klubb 188, skuldi fáa tráðleyst internet (WiFi), og at “tey ungu og ungdómsráðið gleddu seg til, at KLUBB 188 verður meira globalt við WIFI – hot spot skipan”. Europa-Ráðið (Council of Europe) mælir í resolutión 1815 frá 2011, limalondum sínum frá at seta upp tráðleyst internet, har børn og ung eru, tí kanningar vísa, at geislingin frá tráðleysum interneti (WiFi) er heilsuskaðilig. Ístaðin verður mælt skúlum at brúka fastnet-internet. Her er eitt brot úr resolutiónini, nevnd:...Les Meira


text:
Spískamarið í Stóru Dímun
So er klárt til enn eitt ævintýr við Spískamarinum og í kvøld gongur tað vilt fyri seg, tá Gutti fer til Stóra Dímun at luttaka í tarvaslakti.
Saman við familjuni í Dímun og kenningum lærir Gutti at drepa, fletta, skera sundur og hagreiða seks tarvar. Eisini gongur Gutti ein túr kring oynna fyri at henta bjargahvonn í Grønuskor. Heima aftur á garðinum hentar Gutti alskins urtir og grønmeti millum húsini, meðan hann lærir gerandislívið í Stóra Dímun at kenna. At enda verður bjóðað til eina sanna kjøtveitslu, úti í garðinum fyri familju og kenningum, tá stóru og saftigu kjøtbitarnir enda á grilluni.
Tað er sonn matgleið. Vælkomin til Spískamarið!
« Aftur / Back


text:
Søkt verður eftir tveimum námsfrøðiligum stuðlum til næmingar við serligum tørvi í Stranda Skúla:
- Søkt verður eftir námsfrøðingi í fast starv frá 1.august 2018. Starvið er 1056 árstímar (lønarbrot 0,58), 26 klokkutímar um vikuna
- Søkt verður eftir námsfrøðingi í tíðaravmarkað starv skúlaárið 2018-2019. Starvið er 990 árstímar (lønarbrot 0,56), 24 klokkutímar um vikuna
Lønt eftir sáttmála millum Føroya Pedagogfelag og Fíggjarmálaráðið. Námsfrøðingar verða løntir í lønarflokki 11-20, 11-21 frá 1. oktobur 2018. Størvini verða sett sum sáttmálasett størv.
Vit vænta, at tú ert fyrikomandi og fegin vil hava gott samstarv við leiðslu, lærarar, foreldur og næmingar.
Umsóknir við c.v. og avriti av prógvum skulu verða skúlastjóranum í hendi í seinasta lagi mánadagin 29. juni, kl. 12.00.
Fleiri upplýsingar um størvini fáast við at ringja til skúlastjóran á tlf. 232730, ella við at senda teldupost til: This e-mail address is being protected from spambots. You need JavaScript enabled to view it. .


text:
- Tíðindi, mentan og ítróttur
Sonja Jógvansdóttir er óviss
Fiskivinnunýskipanaruppskotið hjá samgonguni kemur til triðju og endaligu viðgerð í tinginum í dag, men í løtuni er ógreitt, um uppskotið fær nóg nógvar atkvøður at verða samtykt.
Eftir at tingið í gjár hevði felt uppskotið hjá Sonju Jógvansdóttir, uttanflokkatingkvinnu, um at limagjald til fakfelag kann dragast frá í skatti, segði hon, at hon umhugsaði støðuna.
- Eg má fara heim at umhugsa støðuna, tí eg havi gjørt nakrar avtalur við samgonguna, og hetta er ikki fyrsta avtalan, sum tey bróta. Eg má bara fara heim at hugsa um tað, segði Sonja Jógvansdóttir stutt eftir, at uppskotið hjá henni fall í tinginum.
Tann avgerandi atkvøðan
Sonja Jógvansdóttir er stuðul hjá samgonguni og tann avgerandi atkvøðan, og hon hevur sagt, at tað er ein avtala, at samgongan skuldi taka undir við einum uppskoti um, at limagjald til fakfelag skal kunna dragast frá í skatti.
Eftir øllum at døma hevði samgongan ikki lagt upp fyri, at uppskotið hjá Sonju Jógvansdóttir kundi falla í tinginum í gjár, hóast Miðflokkurin í fíggjarnevndini var partur av meirilutanum, sum mælti til at samtykkja tað.
Miðflokkurin broytti meining
Kristin Michelsen í Javnaðarflokkinum, sum hevur verið burturstaddur, var heldur ikki í tinginum í gjár.
Tá atkvøtt varð, hálsaði Miðflokkurin um og atkvøddi ímóti, og so vóru 16 atkvøður fyri og 16 ímóti. Sostatt fall uppskotið.
Sonja Jógvansdóttir sigur, at hetta er ikki fyrstu ferð, at samgongan ikki heldur avtalur:
- Tað vísir seg bara, at tað er øgiliga trupult at gera avtalur við løgmann um nakað sum helst, tí hann klárar einki at levera, segði Sonja Jógvansdóttir við Kringvarpið í gjárkvøldið.
Løgmaður ovfarin
Aksel V. Johannesen, løgmaður og samgonguleiðari, viðgongur, at støðan í tinginum í gjár kom óvæntað, men hann roknar ikki við, at tað fer at ávirka úrslitið av atkvøðugreiðsluni um fiskivinnunýskipanina í dag.
- Eg má siga, sum er, at eg skuldi havt sæð tað komið, men tað gjørdi eg ikki, segði løgmaður aftaná atkvøðugreiðlsuna.
Væntandi fer andstøðan at leggja fleiri broytingaruppskot fram við 3. viðgerð í dag, og tað er eisini hugsandi, at Framsókn fer at koma við onkrum broytingaruppskoti, tí flokkurin heldur, at eitt nú menningarkvoturnar eru ov stórar.
Tingfundurin í dag byrjar klokkan 10 fyrrapartin, og triðja viðgerð av fiskivinnunýskipanini er fyrsta mál á skránni.
Sí eisini


text:
LÍV Holding hevði eitt úrslit uppá knappar 8 mió.kr. í 2017
- 20 Apr 2018
- - LÍV
Tíðindaskriv frá LÍV Holding
LÍV samtakið hevur á ársaðalfundi hósdagin 19. apríl kunngjørt roknskapin fyri 2017. Fyri samtakið umfatar roknskapurin P/F LÍV Holding og P/F Tryggingarfelagið LÍV.
Pensjóns- og tryggingarmarknaðurin hevur í 2017 verið merktur av øktari kapping og hevur ætlaða pensjónsnýskipanin eisini fylt nógv.
Lága altjóða rentustøðið ger tað avbjóðandi á fíggjarmarknaðinum. LÍV samtakið er tí støðugt ígongd við at kanna teir møguleikar, sum liggja á íløgumarknaðinum.
Samtakið er farið saman við stórstu donsku (og norðurlendskum) eftirlønargrunnum inn í eina íløgutilgongd í varandi orku. Talan er um eina samlaða íløgu uppá omanfyri 20 mia.kr. Íløgurnar verða ætlandi gjørdar í umleið 15 ymiskar verkætlanir runt um í heiminum. Henda íløga verður ætlandi gjørd komandi 2-3 árini. Samlaða íløgan fyri P/F Tryggingarfelagið LÍV og P/F Lív lívs- og pensjónstryggingarfelag er uppá í mesta lagi 80 mió.kr. Hetta svarar til umleið 1,8% av samlaðu eftirlønaruppsparingini hjá feløgunum.
P/F Tryggingarfelagið LÍV
P/F Tryggingarfelagið LÍV hevði eitt úrslit eftir skatt á góðar 8 mió.kr. Inngjøldini eru áhaldandi økt og vóru samlaðu bruttoinngjøldini góðar 286 mió.kr. í 2017. Hetta er tað mesta nakrantíð og øktist inngjaldið við umleið 9%.
Felagið hevur útgoldið í tryggingar- og eftirlønargjøldum góðar 76 mió.kr.
Viðskiftafólk felagsins fingu tillutað íalt 56,5 mió.kr. í avkasti.
Góða gongdin í samlaða inngjaldinum hevur lagt lunnar undir, at felagið hevur kunnað lækkað kostnaðin fyri samlagstrygging upp til 25% í 2017. Eisini hevur nevndin samtykt at lækka umsitingarkostnaðin fyri marknaðarrentu samansparingarnar. Umsitingarkostnaðurin er lækkaður upp til 8%.
Á kapitalsíðuni er felagið væl fyri. Felagið hevur ein kapital (basiskapitalur) uppá 91,8 mió.kr. ímóti kravda kapitalinum uppá 34,9 mió.kr.
Javnin hjá felagnum er støðugt øktur og er við árslok 2017 komin uppá 2,4 mia.kr. Síðani árslok 2013 er javnin øktur við góðum 850 mió.kr.
Felagið rindar 2,67 mió.kr. í vinningsbýti til P/F LÍV Holding.
P/F LÍV Holding
LÍV Holding er holdingfelag hjá P/F Tryggingarfelagnum LÍV. Føroya Landsstýri seldi í 2016 sín ognarlut í felagnum. Kortini eigur Føroya Landsstýri framhaldandi (í eitt 10 ára skeið) 16,67% av felagnum saman við P/F Fakfelag (33,33%) og Ognarfelagið LÍV fekk tillutað 50% av partapeninginum í LÍV Holding.
LÍV Holding hevði eitt úrslit fyri 2017 uppá góðar 7,8 mió.kr. Felagið rindar 7,8 mió.kr. í vinningsbýti til P/F Fakfelag
Nevndirnar í P/F Tryggingarfelagnum LÍV og P/F LÍV Holding vóru afturvaldar. Í nevndunum sita:
Høgni Olsen
Hanna í Horni
Súni Selfoss
Árni Arge og
Kári Petersen
P/F LÍV lívs og pensjónstryggingarfelag (LÍV 3)
Allar tryggingar, sum eru teknaðar fram til 31.12.1999 liggja í hesum felagnum. Talan er um tryggingar við veitingartrygd og stendur Føroya Landsstýri aftanfyri hesar veitingartrygdir.
Felagið hevði eitt úrslit í 2017 uppá -13,95 mió.kr.
Ongar nýggjar tryggingaravtalur verða gjørdar í felagnum og er felagið tí eitt felag undir avtøku.
Í nevndina fyri felagið vóru á aðalfundinum vald:
Finn Danberg
Gunnleyg Árnafjall
Høgni Olsen
Kári Petersen og
Árni Arge, nývaldur
LÍV 3 hevur tvey dóttirfeløg. P/F Royndin hevði eitt undirskot uppá umleið 2 mió.kr., meðan P/F Fastogn hevði eitt yvirskot uppá 9,6 mió.kr. eftir skatt.
Roknskapirnir hjá samtakinum eru at finna her:
ÁRSFRÁSØGN HJÁ P/F LÍV HOLDING (LÍV1) FYRI 2017
ÁRSFRÁSØGN HJÁ P/F TRYGGINGARFELAGNUM LÍV (LÍV2) FYRI 2017
ÁRSFRÁSØGN HJÁ P/F LÍV LÍVS- OG PENSJÓNSTRYGGINGARFELAG (LÍV3) FYRI 2017
Pensjóns- og tryggingarmarknaðurin hevur í 2017 verið merktur av øktari kapping og hevur ætlaða pensjónsnýskipanin eisini fylt nógv.


text:
Niels Petersen
13.07.2016 - 15:33
Ítróttur > Ítróttur > Fótbóltur
Tá vit um nøkur ár fara at hugsa aftur á EM endaspælið í Fraklandi, so verður tað ikki í so stóran mun fyri vakra álopsspælið, men heldur verður tað smærri tjóðirnar, sum manniliga kempaðu seg til framúrskarandi úrslit.
Serliga var tað Ísland sum inspireraði, og at Wales eisini kláraði seg somikið væl var eisini eitt stórt yvirraskilsi. Sum nakað heilt serligt var eisini fjeppanin hjá íslendsku áskoðarunum, har øll klappaðu í takt.
Týskland vísti kanska støðugt tað besta spælið gjøgnum kappingina, men aðrar tjóðir, so sum Frakland, Italia, Belgia og Spania vístu til tíðir eisini avbera gott spæl. Men samanumtikið varð ov ofta lopið á við hondbremsuni uppi, og ov ofta vóru liðini meira bangin fyri at tapa, enn at tey tordu at satsa.
Finalan, sum varð spæld sunnukvøldið millum vertstjóðina, Frakland og Portugal, var eisini ein spegilsmynd av kappingini sum heild. Sera stórt fokus varð lagt á verjupartin hjá Portugal, og enn meira, tá stóra stjørnan og liðskiparin, Cristiano Ronaldo mátti út við skaða, heilt tíðliga í dystinum.
Frakland leyp á við fullari ferð, og royndi at avgera dystin beinanvegin, men tað eydnaðist ikki, og so bleiv hondbremsan drigin eitt vet longur upp. Tað bleiv tí til eina heldur keðiliga finalu, eins og fleiri av dystunum í hesum endaspælinum tíverri blivu. Og so megnaði Portugal at vinna EM, uttan at vinna ein einasta dyst í vanligari leiktíð. Tað er sjáldsamt, eins og øll kappingin var tað.
Soltin málskjóting
Ikki síðan í 80-unum hava vit fingið so fá mál í endaspælum, bert 2,12 mál/dyst. Og tá eru HM endaspølini eisini tald við. Men hugsið tykkum, tað vóru jú 24 lið við í ár. Tað mesta nakrantíð.
So stendur man eftir við spurninginum, eru tað ov nógv lond við í endaspælinum? Svarið er eftir mínum tykki, nei, tað eru tað ikki, tí at tær smærru tjóðirnar fóru at verja við lív og sál, tað kundi man gitt frammanundan. Men at tjóðir sum vanliga spæla nærum all out álopsfótbólt, og so brádliga fara at loypa á við hondbremsuni hálvt ella heilt uppi, tað er lítið hugaligt.
Møguliga liggur frágreiðingin heilt aðrastaðni. Møguliga er trendurin við at spæla við einum áloypara við at forkoma flótandi álopsspælinum. Spurningarnir eru nógvir, og meiningarnar minst líka nógvar.
Video, tíðindastubbar og dystarfrásagnir, sum vóru á Portalinum undir EM eru at finna her


text:
- Tíðindi, mentan og ítróttur
Sjálvstýri hjálpir samgonguni
Tak niður
Vanligt er, at samgonguflokkarnar eru við til at gera semju um fíggjarlógina. Men Sjálvstýri hevur í ár broytt ta siðvenju, sum hevur verið galdandi.
Orsøkin til, at Sjálvtýri við Jógvan Skorheim, løgtingsmann og borgarstjóra í Klaksvík, á odda, valdi at vera við í semjuni, var tí at at Klaksvíkar Sjúkrahús fekk eina hækking uppá 15 milliónir, og 6,8 milliónir vóru settar av til Tekniska Skúla í Klaksvík.
Jógvan Skorheim, løgtingsmaður og borgarstjóri í Klaksvík, ásannar, at Sjálvstýri ikki hevði verið við, um hasar 21 milliónirnar ikki vórðu settar av til Klaksvíkar Sjúkrahús og Tekniska skúlan í Klaksvík.
Sí eisini


text:
Telefonpolitikkur
Telefonpolitikkur í Hoyvíkar skúla
Hesar reglur eru galdandi fyri Hoyvíkar skúla.
Hugsjón:
Sannandi at fartelefonir og onnur elektronisk tól eru vorðin ein náttúrligur samskiftismiðil hjá børnum, ungdómum og vaksnum í nútíðarsamfelagnum, halda vit, tað er sera umráðandi, at vit øll læra at handfara og brúka tólini á rættan hátt og við umhugsni.
Hoyvíkar skúli vil tí skapa eitt jaligt umhvørvi, har næmingar og starvsfólk duga at fara um nútímans samskiftistólini.
Høvuðsregla:
Í tímunum skulu fartelefonir liggja í skúlataskuni, vera sløktar ella ljóðleysar og ikki órógva undirvísingina. Um ikki, verða tær handaðar skúlaleiðsluni og kunnu heintast á skrivstovuni eftir skúlatíð. Tað er til eina og hvørja tíð lærarin í einstøku flokkunum, sum hevur avgerðarmynduleika, hvat viðkomandi loyvir.
Næmingarnir kunnu brúka fartelefonir í fríkorterinum.
Tað er ikki loyvt at taka myndir í skúlatíðini, uttan avtalað er gjørd um hetta frammanundan.
Skúlin eggjar ikki til, at næmingarnir skulu brúka teirra egnu tól sum amboð.
Undantak: 1. og 2. flokkur:
Fartelefonir skulu liggja í skúlataskuni allan skúladagin. Hevur næmingurin tørv á at brúka fartelefonina, skal viðkomandi fáa loyvi frá einum av lærarunum.
Ábyrgd:
Skúlin tekur onga ábyrgd fyri skaddum lutum.


text:
- Tíðindi, mentan og ítróttur
Sámal Erik Hentze skal venja Víking
Tað verður Sámal Erik Hentze, sum frá komandi ári skal standa á odda fyri besta liðnum hjá Víkingi. Sáttmáli er gjørdur fyri komandi kappingarár, skrivar vikingur.fo í kvøld.
Sorin Anghel, sum í løtuni er hjálparvenjari hjá Sámal Eriki í AB, fylgir við til Víking.
Víkingur hevur undir Sigfríði Clementsen vunnið steypakappingina fýra ferðir. Felagið hevur eisini spælt seg víðari í evropeiskum kappingum.
Víkingur fer eisini at styrkja leikarahópin
Men enn er felagið ikki endað hægri enn á einum triðja plássi í landskappingini. Sámal Erik Hentze skal nú royna at fáa Víking heilt upp í toppin í føroyskum fótbólti.
Sum skilst fer Víkingur eisini at styrkja leikarahópin. Hans Pauli Samuelsen, B36, váttaði fyrr í dag fyri Norðlýsinum, at hann í løtuni tosar við Víking um sáttmála.
Víkingur vann fyrr í ár steypakappingina og er í løtuni á triðja plássi í landskappingini.


text:
ProWord
Var tú signaður av at lesa fylgjandi?
Teir fóru frá øllum og fylgdu honumLukas 5, 1-11.
Ætlan nr. 1.
Gud er til reiðar at læra teg!
Ein dagin, Jesus stóð við Genesaretsjógvin, flokkaðust nógv fólk um hann og lurtaðu eftir orði Guds. Luk. 5,1.
Setningur nr. 1.
Um eg eri til reiðar at lurta, er Gud til reiðar at læra meg!
Ætlan nr. 2.
Gud er til reiðar at vísa tær kraft sína!
Hann sá tveir bátar liggja har við vatnið; fiskimenninir vóru farnir frá teimum og tókust við at skola gørnini. Tá fór Hann inn í annan bátin, tann hjá Símuni, og bað hann leggja eitt sindur út frá landi. So settist Hann niður og lærdi fólkið úr bátinum. Táið Hann helt uppat at tala, segði Hann við Símun: "Legg út á dýpið, og setið út gørn tykkara eina setu!" Tá svaraði Símun Honum: "Meistari! Vit hava roynt alla nátt og einki fingið. Men eftir orði Tínum skal eg seta út gørnini." Táið teir gjørdu tað, fingu teir stóra mongd av fiski; og gørn teirra skrædnaðu. Tá veittraðu teir eftir feløgum sínum á hinum bátinum, at teir skuldu koma og hjálpa teimum; teir komu tá, og teir fyltu báðar bátarnar, so teir mundu sokkið. Luk. 5, 2-7.
Setningur nr. 2.
Um eg eri undirgivin, vil Gud vísa mær kraft sína!
Ætlan nr. 3.
Gud er til reiðar at brúka teg!
Táið nú Símun Pætur sá hetta, fall hann niður fyri knøum Jesusar og segði: "Harri, far frá mær! Eg eri syndigur maður!" Tí ræðsla var komin á hann og allar teir, ið við honum vóru, av hesi fiskaveiði, ið teir høvdu fingið, somuleiðis eisini á Jákup og Jóhannes, synir Zebedeus, sum vóru felagar Símunar. Men Jesus segði við Símun: "Óttast ikki! Hereftir skalt tú veiða menniskju." Teir fóru so at landi við bátunum og fóru frá øllum og fylgdu Honum. Luk.5,8-11.
Setningur nr. 3.
Um eg eri eyðmjúkur, er Gud til reiðar at brúka meg.!
Læra frá Gudi:
Um eg eri til reiðar at lurta, er Gud til reiðar at læra meg.
Um eg eri undirgivin, er Gud til reiðar at vísa mær kraft sína.
Um eg eri eyðmjúkur, er Gud til reiðar at brúka meg!


text:
Bert tveir av manningini funnir, eftir at suðurkoreanska skipið fór til botns í Suðuratlantshavinum um vikuskiftið.Turrfarmaskipið ’Stellar Polaris’ er gingið burtur 2.300 fjórðingar úr Uruguay. Tað skrivar gcaptain og fleiri aðrir miðlar. Leygardagin vórðu tveir av manningini, ið taldi
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Tað er eingin ivi um at World Cup stevnurnar í Stockholm og Berlin verða á ekstremt høgum støði, nú báðir startlistarnir eru klárir, til World Cup í Stockholm tann 10. – 11. november, og til World Cup í Berlin tann 14. – 15. november. Í Stockholm verða teir til dømis 57 manns undir 50 sekund í 100 frí, og í Berlin 78.
Í Stockholm er Pál styrkismettur sum nr 2 í 1500 frí, aftanfyri evropameistaran Federico Colbertaldo, og í Berlin er hann styrkismettur sum nr 4, aftanfyri Colbertaldo og heimsmeistaran Oussama Mellouli frá HM í Rom í summar, umframt týska Thomas Lurz, ið annars mest er stórvinnandi havsvimjari. Í bæði Stockholm og Berlin liggur Pál til eitt 9. pláss í 400 frí, har tað sum kunnugt bara sleppa 8 í finaluna. Men nú skulu vit minnast til, at tilmeldingartíðirnar eru frá áðrenn World Cup í Moskva, har tíðirnar úr Moskva flyta hann upp á eitt 6. pláss í 400 frí og silvurheiðursmerki í 1500 frí, bæði í Stockholm og Berlin.
Føroyska luttøkan á World Cup í Berlin:
- Kapping 1: 800 frí kvinnur, Mona Simonsen, 8:58.61 (nr 17 av 22)
- Kapping 2: 100 frí menn, Pauli Ø. Mohr, 52.76 (nr 107 av 109)
- Kapping 12: 400 frí menn, Pál Joensen, 3:42.57 (nr 9 av 54)
- Kapping 13: 50 frí kvinnur, Shaila millum Garðarnar, 26.49 (nr 61 av 69)
- Kapping 18: 1500 frí menn, Pál Joensen, 14:39.99 (nr 4 av 21)
- Kapping 19: 100 frí kvinnur, Shaila millum Garðarnar, 58.12 (nr 71 av 80)
- Kapping 29: 400 frí kvinnur, Mona Simonsen, 4:19.54 (nr 33 av 41)
- Kapping 30: 50 frí menn, Pauli Ø. Mohr, 23.33 (nr 74 av 87)
- Kapping 34: 50 firvald kvinnur, Shaila millum Garðarnar, 29.11 (nr 59 av 64)
Altso ein øgilig mótstøða hjá okkara svimjarum, hóast tilmeldingartíðirnar hjá teimum í flestu førum eru føroysk met, og í øllum førum millum suverænt tær bestu tíðirnar sum nakar føroyingur nakrantíð hevur svomið.
Størsta navnið á World Cup stevnunum í Stockholm og Berlin er sjálvsagt sjálvur Michael Phelps, og størsti dystur væntandi holmgongan millum hann og týska Paul Biedermann í 200 frí. Í Stockholm skal Phelps svimja 100 frí, 100 rygg, 100 firvald, 100 blandað og 200 blandað, og í Berlin svimur hann 100 blandað, 200 frí, 200 rygg, 200 firvald og 200 blandað. Biedermann er tilmeldaður í 200 og 400 frí bæði í Stockholm og Berlin, umframt 100 frí í Stockholm, men er sum kunnugt ivasamur serliga viðvíkjandi World Cup í Stockholm, vegna ein skaða í lærinum.
Tað er Suðuroyar Svimjifelag sum sendir Shailu til World Cup í Berlin, meðan Svimjisamband Føroya sendir Paula og Monu, sum vinnarar kappingini um at klára hægstu FINA stig herfyri. Pál er eitt projekt fyri seg, ið ber til vegna oyramerkta stuðulin frá landinum.


text:
Tvey støk masterskeið í løgfrøði
Søgu- og samfelagsdeildin bjóðar í vár út tvey støk masterskeið í løgfrøði, ið eftir umsókn kunnu gerast partur av masterútbúgving.
Føroysk fyrisitingarlóg
Stakskeiðið í løgfrøði ber heitið ”Føroysk fyrisitingarlóg” og telur 10 námsstig á masterstøði, og ætlanin er, at skeiðið skal verða góðskrivað á komandi masterútbúgving í lóg.
Undirvísingin byrjar 5. februar 2010. Skrivlig próvtøka verður 20. apríl 2010
Undirvísingarætlan
Nærri lýsing av skeiðnum
Lærari verður Kári á Rógvi PhD lektari. Eisini verða gestafyrilesarar
Endamálið er at veita innlit í føroyska fyrisitingarlóg, serliga í tey mongu sløgini av rættarkeldum, tinglógir, dómalóg, venju hjá umboðsmannastovni, kærunevndum og øðrum stovnum. Út frá dømum um praktiskar avbjóðingar í føroyskari fyrisiting verða tey lesandi kunnaði um mótið millum evniligar, tøkniligar spurningar og so fyrisitingarligar spurningar. Dentur verður lagdur á háttalag at meta um rættarstøðuna.
Í praktiskari fyrisiting á almennum stovnum vera stór krøv sett fyrisitarum, bæði lógkønum og fólki við aðrari útbúgving. Karmar eru settir í lóg, men innan hesar karmar skulu fyrisetarar at leggja virki sítt til rættis, ráðgeva ovastu leiðsluni um møguleikar og avleiðingar. Hetta kann bæði vera avbjóðandi og spennandi, men setir eisini krøv um at gera vart við seg, tá ið ætlan er at taka óheimilaði stig. Oftast er neyðugt bæði at hava serkunnleika á ávísum fyristingarligum ella tøkniligum øki umframt duga at brúka fyrisitingarligar meginreglur. Skeiðið skal tí geva teimum lesandi kunnleika og amboð at greina tær ymsu skyldur og reglur, ið hvíla á fyrisitingin. Tey lesandi verða fyrireikaði til ráðgevandi leiklutin í almennari fyrisiting.
Undirvísingin verður skipað við framløgum frá lærara og gestafyrilesarum. Eisini verða studentaframløgur.
Próvtøkuformur: Skrivlig avrik telja 1/3 av próvtalinum, skrivlig próvtøka 2/3. Uttanseturs próvdøming.
Fortreytirnar fyri at skriva seg inn til skeiðið er útbúgving á bachelorstigi við nóg mikið av løgfrøði ella javnmettum fakum eitt nú grundskeiði í lóg.
Umsóknarblað fæst her
________________________________________________________________________________
Mannarættindi og revsirættur í Føroyum
Stakskeiðið í løgfrøði ber heitið ”Mannarættindi og revsirættur í Føroyum” og telur 10 námsstig á masterstøði, og ætlanin er, at skeiðið skal verða góðskrivað á komandi masterútbúgving í lóg.
Undirvísingin byrjar 9. apríl 2010. Munnlig próvtøka verður 21. og 22. juni 2010.
Undirvísingarætlan
Nærri lýsing av skeiðnum
Lærari verður Kári á Rógvi PhD lektari. Eisini verða gestafyrilesarar
Endamálið við skeiðnum er at veita innlit í týdning fyri og ávirkan á revsirætt av mannarættindum, serliga Europeiska Mannarættindasáttmálanum. Tey lesandi skulu fáa nøktandi innlit í revsing og mannarættindi til tess at kunnu eyðmerkja og greina trætur, har hesar rættarreglur fáa týdning í senn og tí bæði møtast og skulu avvigast.
Skeiðið kannar bæði almennar og serstakar spurningar á mótinum millum revsirætt og mannarættindi. Meginreglur sum legalitetsprinsippið í § 1 í verandi donsk-føroysku revsilóg og forboðið móti afturvirki í grein 7 í EMRS verða viðgjørd. Harumframt verður hugt at tulkingarstíli og venju hjá bæði norðurlendskum dómstólum og Europeiska Mannarættindadómstólinum. Evni sum framsøgufrælsi og trúarfrælsi í samvirkan við revsirætt eru somuleiðis sera týðandi. Skeiðið er serliga viðkomandi, nú ætlanir eru at yvirtaka revsirætt sum føroyskt sermál.
Undirvísingin verður skipað við framløgum frá lærara og gestafyrilestrarhaldarum – ætlandi dómarum og lærdum úr grannalondum og Føroyum. Eisini verða studentaframløgur.
Próvtøkuformur: Skrivlig avrik telja 1/3 av próvtalinum, munnlig próvtøka 2/3. Uttanseturs próvdøming
Fortreytirnar fyri at skriva seg inn til skeiðið er útbúgving á bachelorstigi við nóg mikið av løgfrøði ella javnmettum fakum eitt nú grundskeiði í lóg.
Umsóknarblað fæst her
________________________________________________________________________________
Skeiðini eru nógv eftirspurd og kosta 5.500,00 kr. hvørt. Lesandi innskrivað við Fróðskaparsetur Føroya ella við annan hægri lærustovn fáa tó skeiðið ókeypis.
Umsóknarblað fæst við at venda sær til Søgu- og samfelagsdeildina, J. Broncks gøta 25, 4.h., Tórshavn, tlf. 352580.
Avmarkað luttøka
Umsóknarfreistin er sett til týsdagin 19. januar 2010. Tikið verður tó upp til skeiðini eru fullsett.
FRÓÐSKAPARSETUR FØROYA
Setursskrivstovan, tlf. 35 25 00
J. C. Svabos gøta 14
Postrúm 272
110 Tórshavn
www.setur.fo
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
- Denne begivenhed er allerede afholdt.
Flugufangarin – Tóff á ferð í Løkshøll
5. marts @ 19:30| kr. 80
Tóff – Tórshavn Film Festival er á ferð, og vitjar okkum í Løkshøll. Vit sýna tríggjar av teimum fimm norðurlendsku filmunum, sum vóru innstillaðir til Filmsvirðisløn Norðurlandaráðsins.
Annar filmurin í hesum umfarinum er Flugufangarin (Noreg).
Leikstjóri: Izer Aliu
Flugufangarin er ein óvanliga væleydnaður filmur við lágfíggjarætlan, sum gagnnýtir sínar virkismiðlar á fyrimyndarligan hátt. Hesir eru við í søguni – ein lærari og dreingirnir í hansara flokki – verður framført snildisliga og livandi, so tú sum áskoðari fær kensluna av at vera við í veruligum samskifti og uppgerð. Við støði í einum serligum staði – eitt flokkshøli í eini makadoniskari bygd – sigur filmskaparin Izer Aliu frá eini søgu, sum er bæði politisk og sálarfrøðiliga umráðandi upp á fleiri hættir, og samstundis ein kensluborin lýsing av, hvussu eitt einaveldi bæði kann verða til og falla.
Við donskum undirtekstum


text:
Bólkabýti
Bólkur 1 gentur eru: gentur ið fylla 7 ár í kalendaraárinum, og yngri
Bólkur 1 dreingir eru: dreingir ið fylla 8 ár í kalendaraárinum, og yngri
Bólkur 2 gentur eru: gentur ið fylla 8 ella 9 ár í kalendaraárinum
Bólkur 2 dreingir eru: dreingir ið fylla 9 ella 10 ár í kalendaraárinum
Bólkur 3 gentur eru: gentur ið fylla 10 ella 11 ár í kalendaraárinum
Bólkur 3 dreingir eru: dreingir ið fylla 11 ella 12 ár í kalendaraárinum
Bólkur 4 gentur eru: gentur ið fylla 12 ella 13 ár í kalendaraárinum
Bólkur 4 dreingir eru: dreingir ið fylla 13 ella 14 ár í kalendaraárinum
Junior yngri gentur eru: gentur ið fylla 14 ella 15 ár í kalendarárinum
Junior yngri dreingir eru: dreingir ið fylla 15 ella 16 ár í kalendaraárinum
Junior eldri gentur eru: gentur ið fylla 16 ella 17 ár í kalendaraárinum
Junior eldri dreingir eru: dreingir ið fylla 17 ella 18 ár í kalendaraárinum
Bólkaskifti
Bólkaskifti fer fram um árskifti.
T.v.s. at svimjari endar í ávísum bólki 31. desembur, og byrjar í nýggjum 1. januar, árið eftir.
Juniormet
Juniormet kunnu setast av svimjarum í juniorbólkunum, og í bólkunum yngri enn junior.
Í samband við nýtt bólkabýti í 2009, og til at leggja eitt ávíst støði, eru har umframt ásettar kravtíðir til at kunna seta juniormet.
Juniormet kunnu setast í 25 og 50 metur hyli og somu kravtíðir eru galdandi. Svomnu tíðirnar eru tó ikki sambærligar, og verða tí bólkaðar eftir, hvørjum hyli (25 ella 50 m) ið svomið er í.
Tað áliggur svimjifelagnum, hjá tí metsetandi svimjaranum at fráboða nýggj met.
Samtykt av kalendarafundinum 5. september 2015 við góðkenning frá starvsnevnd SSF


text:
Lodna, Lodnasild
Mallotus villosus
(Müller, 1776)
Stødd: Lodna verður upp í 23 cm long.
Dýpi: Hon gongur í torvum uppi í sjónum, úr vatnskorpuni niður á 300 m, djúpast um dagin. Hon gýtir við botnin úr 2 niður á 100 metra dýpi.
Litur: Lodna er gul-grøn um bakið. Síðurnar eru blankar, og ein myrk strika er ovarlaga eftir síðunum. Ungir fiskar eru næstan litleysir, gjøgnumskygdir.
Teinar: R 10-14; G 16-23; U 16-20; B 9.
Lýsing: Lodna er mjávaksin fiskur, javnt høgfrá høvdi til got. Hon hevur eina ryggfjøður mitt á bakinum. Hon hevur eina fitifjøður, festið er minst 1,5 ferðir longri enn hæddin. Hon hevur eina gotfjøður. Búkfjaðrarnar sita mitt á fiskinum, undir fremra enda á ryggfjøðurini. Uggafjaðrarnar eru heldur stórar og eru niðarlaga á uggunum. Kynini bæði hava eitt sindur ymiska útsjónd, serliga í gýtingartíðini. Teir vaksnu siljafiskarnir eru lodnir á síðunum og hava størri uggafjaðrar. Roðslan er lítil og tunn. Strikan er bein og gongur frá kápuni aftur í stertin. Ein súrligur, agurkukendur roykur gongur at henni.
Eyðkenni: Tann lodna síðan á siljafiskunum og fitifjøðurin.
Týdningur: Lodna er virðismikil fiskur, ið verður veiddur í stórum nøgdum, mest til ídnað.
da: Lodde, en: Capelin, fr: Capelan, ís: Loðna, no: Lodde, tý: Lodde
Útbreiðsla: Í Barentshavinum, Hvítahavinum og suður til Skagerrak. Við Jan Mayen, undir Íslandi og í Eysturgrønlandi. Í Vesturgrønlandi og í Hudsonflógvanum, suður í Mainevíkina. Í Beringshavinum og suður til Korea og Oregon. Lodna gongur onkuntíð í torvum í føroyskum sjógvi norðanfyri, men annars sløðast einstakar eisini inn á firðirnar. Lodnuyngul er javnan at síggja í føroyskum sjógvi.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Lodnufiskar Osmeriformes
Hesin hópurin hevur 3 ættir, 22 slektir og 88 sløg.
Við Føroyar er bert tann eina ættin við einum slag:
Í lodnuættini eru bara smáir fiskar, teir longstu verða upp til 40 cm, teir flestu minni enn 20 cm. Summi sløg hava fitifjøður.
Nær um øll fiskasløgini í Osmeridae-ættini gýta í feskvatni, men tey flestu av hesum eru tó eisini í sjónum, tey eru anadrom. Lodnan livir tó alt sítt lív í sjónum.
Lodnufiskarnir liva bert á norðaru hálvu, í Atlantshavinum og Kyrrahavinum.


text:
Orð og lag: Aage Samuelsen
Týtt: Kajfinn Hammer
1. Harrin er mín Hirði, alt ger Hann væl,
leiðir meg út á hvíldarong;
har við vatnið stilla sál mín gerst sæl,
Honum syngur takkarsong.
Niðurlag: Tí vil eg elska Jesus Krist,
Hann er hin besti, tað er vist.
Trúfast Hann meg elskar eymliga, milt,
tí gerst hjartað nøktað, stilt.
2. Við tí góðu olju salvar Hann meg,
so mítt bikar gerst yvirfylt.
Bara gott og miskunn gyllir mín veg,
náðin flýtur til mín milt.
3. Og tá eg skal fara um deyðans dal,
einki ónt eg tó óttist har.
Uggari mín er Hann, alt ger Hann væl,
borð Hann reiðir fyri mær.


text:
Fleiri stórar dagføringar eru gjørdar í ítróttarhøllini á Skála seinnu árini. Klædningurin á sunnaru og eystaru síðum er skiftur, og umklæðingarhølini eru dagførd. Í ár verða takið og gólvið skift.
Mánadagin 2. mai skrivaðu Torbjørn Jacobsen, borgarstjóri, og Torben Nielsen, stjóri í TN Bygging, undir avtalu um at skifta tak á ítróttarhøllini á Skála. Verkætlanin er mett at kosta slakar 1,8 mió kr., og verður farið í gongd beinanvegin at taka av verandi takplátur, fyri síðani at leggja nýggjan dúk og aluminiumstak.
Arbeiðið at skifta gólvið í høllini er longu farið í gongd. Virklund Sport stendur fyri tí arbeiðinum, sum kostar um 1,2 mió. kr. Talan verður um nýmótans ítróttagólv í nógvum løgum, sum vit eitt nú kenna tað frá Bylgjuni í Runavík. Nýggja gólvið verður liðugt í summar, soleiðis at vetrarítróttirnar kunnu byrja aftur til vanliga tíð.


text:
Farna vikuskifti luttóku tveir føringar í árligu RaceRunners cup í Danmark.
Tað vóru Martin Johannesen ið skuldi kappast í 100 og 400m og Levi Hanusarson ið kappaðist í 40, 60 og 100m fyri juniorar.
Tíverri var Martin so óheppin at hann gjørdist skaddur beint áðrenn kappingina, so vónin til heiðursmerki var ikki stór.
Martin valdi at luttaka hóast skaðan, men skaðin merkti hann somikið at tað ikki rakk til nakað heiðursmerki hesuferð.
Levi kom fyrstur á mál á 40m og 60m teinunum og var nummar tvey á 100m teininum.
Hetta er annað árið at Levi luttekur, og Martin hevur verið við fleiri ferðir.
Tó sær nú út til at fleiri eru áhugaði at royna seg, so kanska fara vit at síggja enn fleiri íðkarar næstu ferð at hendan kappingin verður.
Flottu úrslitini skuldi í hvussu er givið árræði til meiri.
Sum nakað nýtt var eisini skipað fyri serligum venjaraskeiði í samband við kappingina hesuferð, og luttók Gunnar Sivertsen, ið hevur havt ábyrgdina av Racerunning venjingunum fyri Parasport seinasta hálva árið.


text:
Útbúgvingarráð fyri Heilsuútbúgvingarnar
Útbúgvingarráðið hevur umboð frá starvsvenjingini, ábyrgdarhavandi myndugleikum og ráðum, starvsfólki á Heilsuskúlanum, eins og frá fakfeløgum á heilsuøkinum.
Tvær ferðir árliga hevur Útbúgvingarráðið fund á Heilsuskúlanum.
Ráðið er sett fyri at viðgerða og ummæla ymisk viðurskifti í útbúgvingini og fær á henda hátt ávirkan á og kann fylgja við í gongdini, hvussu útbúgvingin verður skipað og uppbygd.
Allar útbúgvingarligar broytingar og endurnýggjanir, sum eru í námsskipan, námsætlanum, kunngerð og lóg, skulu fyri útbúgvingarráðið til ummælis, fyri síðan at verða góðkendar av Mentamálaráðnum.
Sí meira niðanfyri í kunngerð um Útbúgvingarráð:
Kunngerð um útbúgvingarráð fyri heilsuhjálparaútbúgvingar og heilsurøktaraútbúgvingar


text:
Tann frelsti veganin
Her eg búgvi býr ein vegani. Ein frelstur vegani. Ikki frelst í átrúnaðarliga týðninginum, men meira frelst í síni sannføring. Hon gongur við lív og sál upp í sína veganismum og roynur á alskyns hættir at boða gleðiboðskapin um sítt val her í lívinum. Veganar eta onki sum hevur við djór at gera. Teir hava tikið stigið víðari frá at vera vegetar, tí tá tú ert vegetar letur tú vera við at eta kjøt, men tú kanst tó framvegis njóta mjók ella hunang, sum stavar frá djórum. Veganar geva eisini slíkum djóra úrdráttum durafjórðingin. Summir veganar er so farnir enn longur, og eru blivnir raw-food veganarar, sum merkir, at maturin tey eta ikki má hitast meira enn uml. 42 hitastig.
Spyrt tú frelsta veganan, hví hon er vegani, so fært tú eitt fjøltáttað svar. Tað fyrsta hon leggur áherðslu á er, (more…)


text:
ÍF Kappróður bjóðar øllum feløgum, at verða hjartaliga vælkomin til Varmakelduróðurin, ið verður leygardagin 4 juli 2015.
Sum vanligt byrjar Barnaróðurin kl 13 og FM-róðrarir kl 15.
Allir luttakandi bátar til barnaróður skulla verða komnir at standa á bátaøkinum í seinasta lagið kl 12.
Bátarnir sum luttaka í FM róðrinum skulla verða á bátaplássinum í seinasta lagið kl 14
Við dráttin (1) verða numrini útflýggjaði. Har verða eisini fólk, sum taka ímóti og ávísa pláss til bátarnar at standa.
Á pierinum (2) er brúgv til manningarskift og har koma eisini størri akfør at parkera.
Ábit til róðrafólk verður í hølum hjá ÍF kappróðri, ið liggur við dráttin (1).
Steypa handan (3) verður við Mentunarhúsið.
...
Mere
Skjótt gongur tíðin, og leygardagin skulu rógvararnir aftur í eldin. Hesuferð verður róð á Tvøroyri og sagt verður frá góðum veðri leygardagin. Vónandi fara vit at síggja fleiri spennandi og tættar róðrar.
Startrøðin sæst við at trýsta á HER.
Mere
Komandi vikuskifti verður jóansøka hildin á Tvøroyri. Innbjóðing og kort yvir róðrarøkið eru send okkum frá FSR. Feløgini vera biðin um at bera boðini víðari til rógvararnar, soleiðis at øll kunnu seta seg inn í viðurskiftini viðvíkjandi róðrinum á jóansøku.
Trýst HER fyri at síggja innbjóðingina til stevnuna.
Trýst HER og HER fyri at síggja kortini yvir róðrarøkið.
Mere
Á nevndarfundi í Róðrarsambandinum í gjárkvøldið gjørdi nevndin av at fara at skipa fyri dómaraskeiðum fyri nýggjar dómarar. Nevndin heldur, at tað er brúk fyri fleiri dómarum, sum skulu setast við komandi tvey árini. Kunnandi skriv um skeiðið er sent til feløgini og er eisini at finna á Facebook-vanganum hjá Róðrarsambandinum.
Freistin at boða frá luttøku er 1. juli.
Trýst HER fyri at lesa kunningarskrivið.
Mere


text:
Vit kunnu gera munin at minka um og forða fyri skaða, við at ganga vakt á tínum virki ella stovni.
Dømi um VINNUVAKT:
-
Ansað verður eftir, at hurðar eru læstar og vindeygu eru afturlatin
-
Ansað verður eftir, at óviðkomandi ikki eru á staðnum
-
Ansað verður eftir, at vatnskaði ikki ger um seg
-
Ansað verður eftir, at eldur ikki er í, og fyribyrgja vanda fyri hesum, m.a. við at sløkkja kaffimaskinur og líknandi el-tól
-
Ansað verður eftir, at køli- og frystirúm hava rætta kuldan.
Ver vælkomin at seta teg í samband við okkum á telefon +298 606060, og fá meira at vita um tænastuna VINNUVAKT.
Eisini ber til at senda okkum ein teldupost á ansni@ansni.fo


text:
Barbara Holm 09.08.2018 (17:31)
Fínasta festivalveður í kvøld
Tá ið Aqua trína á pallin í kvøld verður tað sannlíkt í fínasta veðrið. Danska DMI skrivar í forsøgn fyri dagin, at tað verður millum 10 og 15 stig í dag og at kalla eingin vindur. Skýggja og annars sólglottar, og turt.
Í nátt verður somuleiðis turt og klárt fyri tað mesta, og hitin millum 5 og 10 stig. Tað er i kvøld, at Aqua framføra á Vágsbøi klokkan 22.00. Umframt Aqua spælir Jasmin í kvøld klokkan 20 í Tjaldinum. Og ta ið klokkan blívur 1 í nátt, fer bólkurin Joka á pall.
- Fyrsti sangurin hjá JoKa var á útgávuni Ung 85, og í 1986 kom JoKa við sínari fyrstu útgávuni. Á útgávuni vóru sangir sum »Torvatrøllið (Tit ræðast meg øll)«, »Barnið (Tú bar mær ta sól)«, »Ivast« og »Flúgvi eg til tín«. Onnur útgávan hjá JoKa kom í 1992, og tá løgdust sangir sum »Nú er veðrið gott« og »Stýr tær« afturat. Seinni var upprunabandið endurútgivið sum fløga, og tá vóru fýra nýggir sangir eisini tiknir við. Sangirnir hjá JoKa vóru stór hitt, og sangirnir liva framvegis væl og eru javnan at hoyra. JoKa var ongantíð veruligur live-bólkur, og teir høvdu bert fáar framførslur. Nú verður so høvið at hoyra JoKa við fullum útblástri á stóra palli á Summar Festivalinum, skrivar Summar Festivalurin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Rætt skal vera rætt, hasin filmurin ígjár, var ikki betur enn hin, hann var ræðuligur, heilt, heilt, heilt ófatiliga vánaligur illa spældur, illa skrivaður og ringur sum heild. Ná, men eg havi brúkt nokk tíð uppá ringar filmar.
Hetta hevur annars verið ein hendingaríkur dagur, ella í øllum førðum eitt sindur. Tað er blivið liðugt millum meg og damuna. Eg havi ætla tað leingi, men havi ikki heilt fingið tikið meg saman. Men í dag segði hon mær, at hon var ótrúgv í gjár. Tað haldi eg gott, at hon kundi hildið fyri seg sjálva. Men tað gav mær sjálvandi eina góða orsøk til at droppa hana, tað lætnaði at fáa tað gjørt.
Annars segði eg henni, at eg helt tað vera djúpt egoistiskt at fortelja mær, at hon hevði verið ótrúgv, tað haldi eg veruliga. Eg havi ongantíð fortalt nakrari gentu, at eg havi verið henni ótrúgvur. Einasta orsøkin, at man sigur tað, er fyri at lætta sína egnu samvitsku og sjálvur fáa tað betur, meðan hin parturin far tað verri. Eg haldi tað vera djúpt ómenniskjasligt, og tekin uppá bíttleika og sjálvgóðsku í orðsins ringasta týdningi.
Nú eri eg altso einligur aftur, tað er á sín hátt gott. Mær leingist eftir at hava onkran at deila lívið við, men tað skal vera ein deilig dama við góðum heila og fríum lyndi. Tær eru bara ólukksáliga ringar at finna. Hendan sum eg nú hevði passaði ikki heilt til summi av hesum krøvum.
Men eg lovaði tær ein hendingaríkan dag, ella eitt sindur í øllum førum. So eg noyðist at peika á okkurt annað við hesum degnum, og har kann eg siga, at eg endiliga havi skrivað eina av hasum barnasøgunum, sum Petur hevði biðið meg skrivað. Hon er, men hon er ikki serliga góð, men her er hon:
Ovkey
Tú ert pill bíttur!
Tað sáraði eitt sindur, eg plagdi ikki at leggja so nógv í tað, um onkur segði sovorðið við meg. Men hetta var Nina. Eg var púrað forelskaður í henni, og hon visti tað væl. Eg hevði enntá mussa hana, altso ikki soleiðis ordiliga, men á klassabílætinum frá í fjør.
Hon var í einum reyðum kjóla á tí bílætinum. Hon smíltist og sá ordiliga fitt út. Eg hevði sitið so ofta og hugt at henni um kvøldarnar. Eina ferð hevði eg eisini ringt til hana. Tað varaði í allar ævir áðrenn tónin kom, og so ein long løta afturat, og so ein tóni, og ein long løta – knappiliga tók onkur hana, men so tordi eg ikki meira, eg knallaði hornið á. Men nú stóð hon har, við tárunum rennandi niður eftir kjálkunum.
Eg visti ikki hvat var verri, tað at hon græt, ella at hon helt meg vera pill bíttan. Eg hevði hug at troysta hana, klemma hana. Men eg visti, at bæði David og Jan stóu og hugdu, so eg flenti bara og lat hana standa har.
Alt byrjaði í morgum, tá eg kom í skúla. David hevði fingið at vita frá onkrum, at eg var forelskaður í Ninu. Hann stóð har og bíðaði, tá eg kom inn í skúlagarðin.
Tá hann sá meg komu hann og Jan ímóti mær. Eg visti longu tá, at hetta ikki fór at verða ein góður dagur. David fann altíð eitt offur, og ofta var tað meg. Hann tók í kragan á mær og segði, “Tú ert forelskaður í Ninu, nær skulu tit giftast?”.
Jan stóð har við sínum reyða hárið og frøknum, hann knallaði nevan í búkin á mær: “Hava tit mogga?”
Eg knekkaði saman og við greytuttari rødd, segði eg: “Eg veit ikki hvat tit tosa um?”
“Náh, sigur tú, at tú ikki er forelskaður í henni” spurdi David
“Eg ani ikki, hvat tit tosa um, eg eri ikki forelskaður í nakrari gentu!”
“Tú ert kanska bøssi?” flenti Jan og slóg meg aftur.
Klokkan ringdi inn til fyrsta tíma. Teir báðir fóru og lótu meg standa eftir. Eg bardist við tárini.
Tá eg kom inn í flokksstovuna, flenti allur flokkurin, á talvuni stóð við stórum kritstavum:
JÁKUP + NINA
Eg setti meg á mítt pláss, meðan lærarin viskaði talvuna. Nina sat og skeitti yvir at mær. Eg hugdi beint niður í borðið.
Tá klokkan ringdi til fríkorter, bíðaði eg til øll vóru farin út, áðrenn eg reisti meg. Beint uttanfyri hurðina stóðu teir og bíðaðu. Eg hevði bestan hug at lata verða við at fara út, men so sóu teir, at eg var bangin, so fóru teir at vera eftir mær restina av lívinum. So eg royndi at síggja harður út, og gekk spakuliga framvið teimum, David tók fast í armin á mær. Hann teskaði: “So tú sigur, at tú ikki er forelskaður, prógva tað!”
“Eg eri ikki forelskaður, hvussu skal eg prógva tað? Eg eri bara ikki forelskaður” Eg royndi at ljóða líkaglaður.
“Um tú ikki er forelskaðurm, so torir tú at hála joggingbuksurnar hjá henni niður!” segði David.
Jan slóð nevan í búkin á mær. Eg bukkaði saman, men reisti meg skjótt aftur. Eg visti, at um teir sóu, at eg var bangin, so fóru teir at arga meg restina av lívinum. Eg royndi at síggja líkaglaður út: “Sjálvandi tori eg tað!”. Eg vildi ikki, men Nina fór íhvørtfall ikki at dáma meg, um eg fekk bank alla tíðina, so eg noyddist at gera okkurt. Eg hopaði, at klokkan fór at ringja inn, at ein lærari kom út úr lærarastovuni, okkurt.
Men har var eingin hjálp, David skumpaði meg yvir móti Ninu, sum stóð við rygginum móti okkum. Hon stóð og tosaði við Elisabeth, eg vildi ikki gera tað, men um eg ikki gjørdi tað, so fóru teir at banka meg og arga meg í allar ævir.
Jan skumpaði meg í ryggin: “Prógva tað!”
Eg fór spakuliga yvir handan vegin. Eg var beint aftanfyri hana nú. Eg rætti hendurnar fram – hálaði niður. Hon var í ljósareyðum undirbuksum. Øll hugdu, og so froystu tey út úr. Hon hálaði buksurnar upp aftur og vendi sær, hon var blóðreyð um andlitið. Tá hon sá, at tað var eg, sá hon enn keddari út. Hon langaði mær ein undir vangan. Og rópti: “Tú ert pill bíttur!”.
David og Jan flentu, Elisabeth flenti, øll flentu og eg flenti. Tann einasta sum ikki flenti var Nina, hon var reyð um alt andlitið, tárini runnu eftir kjálkunum. Hon rann út í garðin. Hon var enn ordiliga pen, men hon var nokk ikki forelska í mær, ikki meir í øllum førum.
Jan slóð ein neva í búkin á mær harðari enn hinir fyrru, og eg knekkaði saman, kikkaði eftir andanum, eg kláraði næstan ikki at halda tárunum aftur. Men eg gjørdi tað. David klappaði mær á ryggin og segði: “tú ert ovkey”.
Eg var ovkey og fór nokk ikki at blíva argaður aftur, í øllum førum ikki í dag.
Ja, eg haldi ikki, at hetta er tað besta, eg havi skrivað, men nokk heldur ikki tað versta. Søgan er sjálvandi djúpt fiktiv, men nakrar av hendingunum eru bygdar á veruligar hendingar, harafturat eru nøvnini David og Jan nøvn á tveimum av teimum, sum argaðu meg, tá eg var barn. Temaði er eitt sindur hetta við, at man ofrar ein annan fyri sjálvur at sleppa undan. Hetta havi eg sjálvandi gjørt ofta.
Tá tú altíð plagar at vera argaður, er tað altíð ein lætti, tá ein annar verður argaður ístaðin fyri, og tí luttekur man glaðbeintur í slíkari happing.
Nøkur onnur ting eru hend í dag, men einki sum eg tími at keða tykkum við. Nú fari eg at skriva um revsing.
Jú, eg gloymdi eitt, eg hoyrdi ídag at Regin Dahl hevði fingið mentunnarvirðisløn Føroya Løgtings. Hann hevur fingið 150.000 krónur, og eg hoyrdi tíðanverri ikki grundgevingina. Men eg haldi tað vera eitt sindur løgið. Hetta fylgir væl hesum Regin Dahl dyrkannar trendinum, sum hevur verið hesi seinnu árini. Regin Dahl er fyri mær ein miðalhampa yrkjari, ein rættuliga vánaligur sangari, sum tó hevur sína sjarmu og sjálvandi ein ovkey lagsmiður. Har er einki serligt við honum uttan kvantiteturin. Men mentanarelitan hevur valt hann til nýggjan Gud. Sum um tað ikki var nokk við Janusi Djurhuusi. Tí er tað sjálvandi eisini í hesum andanum, at honum verður latin hendan virðisløn.
Janus Djurhuus er veruliga ein løgin stødd í føroyskari mentan. Tað finnast næstan ikki fólk, sum síggja nakran føroyskan yrkjara, sum størri enn Janus, hetta er fyri mær djúpt láturligt. Serliga tað, at tað eru hansara lummafilosofiksu namedropping gudatvætl yrkingar sum fáa pissi hjá føroyskum mentunnarelitistum at kóka, er løgið. Janus var fyri meg ovkey, men ikki nær so góður sum Poul F, ella Hans Andrias fyri at nevna ein annan. Diskussiónin um Janus móti Hans Andriasi, byggir mest á, at Hans Andrias skrivaði um summarfuglar, meðan Janus skrivaði sítt lummafilosofiksa namedropping gudatvætl, tí skuldi Janus knappiliga verðið meira seriøsur og hámentaður og betri. Hetta er láturligt, fyri at endurgeva góða vin mín Petur Pólsson Jensen (sum eg elski) so kann man ikki døma góðskuna eftir evnavalið. I rest my case.
Annars haldi eg hugskotið við eini sovorðnari virðisløn er gott, og eg gleði meg til at fáa hana (um tú, lesarin hatar meg nú, so skilji eg teg væl – men tað er tær okkurt er galið við, ikki mær, Eg haldi veruliga, at eg eri øðiliga góður, men í hesum førinum var tað skemt. Eg rokni ongantíð við, at umheimurin fer at meta míni ting so høgt, sum eg sjálvur geri. Men her haldi eg tað vera heimin, sum fer skeivur. Annars hevði eg nokk valt at gjørt okkurt annarleiðis). 150.000 krónur høvdu vermt væl. Eg hevði fyrst givið míni bæði yrkingasøvn út, so givið eina MC-Hár maxisingul út, og so hugna mær fyri restina.
Eg elski mín kunst. Ger tað meg til ein ringan persón?
Eg kundi hugsað mær at gjørt eitt útgávufelag, eg havi tosað við Tórur Jóansson um tað. Men eg ætli mær fyri alt í verðini ikki at gerast ein nýggjur Árni Dahl. Eg rokni faktiskt við, at Árni ikki sjálvur veit, hvat hann hevur gjørt galið, hansara sjúkligi sensurur av permum, nøvnum og máli í yrkingasøvnum hevur skelkað meg. Mær dámar veruliga ikki Árna Dahl. Sjálvandi hjálpur tað ikki, at hann hevur sent tvey yrkingasøvn aftur í høvdið á mær. Men eg haldi, at hansara sensurur av nøkrum útgávum, sum teir raktu yrkjararnir hava sagt mær frá, er øgiliga skelkandi. Men maðurin eigur útgávufelagið, so hann hevur rætt til at gera tað, sum hann hevur hug til. Men eg haldi, at tað er ræðuligt, at hann brúkar felagið til at fáa ta maktina, sum hann ikki hevur í og við, at hann ikki sjálvur dugur at skriva.


text:
Fólkið ynskti eina nýggja politiska kós fyri Føroyar á valinum týsdagin 1. september. Fólkið ynskti einar rættvísar, samhaldsfastar og sjálvbjargnar Føroyar.
Vit fegnast tí um, at Tjóðveldi nú aftur er í samgongu og serliga gleðir tað okkum, at vit kunnu ynskja Óluvu Klettskarð hjartaliga tillukku sum nývalt umboð á Føroya løgtingi.
Hjartans tøkk til øll tykkum, sum stuðlaðu flokkinum til valið, til tykkum sum greiddu atkvøðu fyri flokkinum og valevnunum, til valfeløgini, til álitisfólkini og til hjálparfólkini. Uttan tykkum var ikki møguligt at rokkið einum so góðum úrsliti. Tjóðveldi fer nú undir at vísa álitið frá veljarunum í verki.


text:
Álaborg søkir eftir sjálvbodnum eftir summarferiuna
Eftir summarferiuna verður aftur tørvur á fleiri sjálvbodnum hjálparfólki til føroyingafelagið í Aalborg. Øll tiltøk og alt virksemi í føroyingafelagnum í Aalborg er bygt á sjálvboðið arbeiði, og tískil vil nevndin kalla inn fleiri sjálvboðin hjálparfólk til seinnu helvt av nevndarárinum. Øll hjálp er kærkomin; alt frá at baka køkur, gera mat, standa í barr ella at skipa fyri einum tiltaki. Eftir summarferiuna fara vit m.a. at skipa fyri væleydnaðu tiltøkunum brunsj, skattaveiðu, kom og spæl, pubquiz, ladies night, whiskey tasting, stroyming av landsdystum, jólatiltaki fyri børn og jólaveitsluni. Harafturat fer Álaborg at skipa fyri einum 40 ára tiltaki 22-23 septembur, sum krevur nógva hjálp frá røskum sjálvbodnum. Nærri kunning um júst hetta tiltak kemur seinni.
Sum sjálvboðin í Álaborg hevur tú høvi at hjálpa og menna næst stórsta føroyingafelag í kongaríkinum. Tá ið tú teknar teg sum hjálparfólk til tey ymsu tiltøkini, so verður tú somuleiðis ein partur av einum vaksandi felagsskapi her í Aalborg. Tú hittir nógv nýggj fólk og fær royndir í at leggja tiltøk til rættis. Afturat hesum lærir tú um virksemið felagsins og eina nevnd, sum tú hevur møguleika at stilla upp til komandi vár.
Sjálvboðin í Álaborg skulu vera fylt 18 ár, um tey ynskja at hjálpa til til veitslutiltøkini. Afturímóti tí, so hevur nevndin ikki annað krav um aldur hjá sjálvbodnum. Nevndin metir, at tey sjálvbodnu í minsta lagi hjálpa til við tveimum tiltøkum hvørt hálvár, men hetta er tó ikki nakað krav. Vit hava tískil viðtikið, at øll sjálvboðin (yvir 18 ár), sum hava hjálpt til í minsta lagi til tvey tiltøk hvørt hálvár, verða boðin við til nevndarveitsluna. Harumframt skulu øll hjálparfólk á onkran hátt hjálpa til fyrireikingina av 40 ára haldinum og/ella hjálpa til á haldinum.
Hevur hetta tín áhuga, so eru tit vælkomin at senda ein teldupost til okkara á alaborg@alaborg.fo við navni og telefonnummari. So seta vit okkum í samband við teg.
Hevur tú spurningar um eitt hvørt í samband við sjálvboðið arbeiði í Álaborg, so ert tú somuleiðis vælkomin at senda okkum ein teldupost.
Vit gleða okkum at hoyra frá tykkum.
Nevndin


text:
Tá ið vit tosa um at fáa 50 metra hyl í Føroyum, so er næsti setningur næstan konsekvent, at tað kemur at kosta 60 ella 70 ella kanska yvir 100 milliónir krónur, tí at tað er prísurin fyri eitt svimjistadion. Men ynskið hjá Jón Bjarnasyni er faktiskt nógv meira einfalt og avmarkað, at fáa 2 geilir á 50 metrar til bara svimjivenjing, til ein prís og við eini verkætlan sum ger at vit kunnu fáa nyttu av hylinum nærmast beinanvegin, heldur enn at skula bíða eftir eini stórari byggiverkætlan.
Og tað er altso bæði møguligt og vanligt, at kunna fáa sett ein hyl upp uppá onga tíð, ið annaðhvørt er fyribils ella permanentur. Faktiskt er tað næstan at fyritrekkja, tá ið talan er um kappingarhyljar, tí at hesir skjótt uppsettu eru gjørdir til at kunna stillast nágreiniliga inn til at lúka krøv frá FINA um longd, breidd, djúpd og so framvegis.
Myrtha Pools eru bara ein av veitarunum av sovorðnum hyljum, ið verða brúktir til altjóða kappingar. Teir settu til dømis hylin upp til EM á stuttgeil í fjør, ið varð hildið í eini annars turrlagdari multiarena í Istanbul, sum skuldi brúkast bæði áðrenn og aftaná til kurvabólt, konsertir og annað. Teir settu eisini hylin upp til HM í Rom í fjør, og veittu hyljar til OL í Beijing og EM á stuttgeil í Rijeka í 2008.
Men tað er altso ikki ein kappingarhylur sum Pál og Jón og Suðuroyar Svimjifelag ynskja sær. Tvær geilir á 50 metrar eru nóg mikið, serliga um man kann seta eina plátu niður mitt í hylinum, og harvið fáa líka nógvar 25 metrar geilir sum í hylinum í Vági. Tá hevur man bæði 50 og 25 metrar hyl, og pláss til eitt svimjifelag í altjóða kalibur.
Bretar seta fyribils-hyljar upp til børn at læra at svimja, og amerikanskir OL svimjarar sum t.d. Angel Martino og Josh Davis hava fyrr fingið hyl settan upp í havanum hjá sær, at venja í fram ímóti OL. Tað er tíverri nakað kalt í Føroyum til at seta ein hyl upp í havanum, og avbjóðingin er tí eitt vet størri, at fáa eisini eitt rúm runt um hylin, og hita til at halda hylin nóg heitan.
Men alt hetta hava suðuroyingar longu arbeitt leingi við, og halda seg hava eina verkætlan klára, ið kann gera ein hyl fyri nakrar heilt fáar milliónir, ið fær avlopshita frá elverkinum í Vági. Tað sama kundi man gjørt til dømis á Sundi, og aðrastaðni har maskinarí sendir hita út í náttúruna. Serfrøðingarnir finnast, klárar at ringja til og bíleggja, so nú er tað bara veruligi viljin sum væntar, hjá teimum sum eiga pengar.
Um Gaza-geirin kann, so burdu vit eisini kunnað !!


text:
Miðstovugarðurin í Trøðum á Sandi veltur umframt epli eisini røtur og gularøtur, og eftirspurningurin eftir tí føroyska er stórur, frætta vit av Sandi.
Á myndini eru Jóannes Johannesen, bóndi, og Lukas Gudrunarson, við gularótum av garðinum sum júst eru upptiknar. Epli, gularøtur og annað grønmeti sum veksur í sandmold er tiltikið fyri tann góða smakkin.
Á miðstovugarðinum velta tey eini 10 - 15 tons av eplum hvørt ár og eisini nakað væl av gularótum og rótum, sum tey selja til onki er eftir.
Vanliga røkkur tað nakað inn í nýggja árið, greiðir Jóannes í Miðstovuni frá.
- Tað er vaksið væl í ár, hóast eplaveltan fór nakað illa av tí nógva vindinum sum var um Ólavsøkuna, sigur hann.
Um tú veitst okkurt, sum VP ikki veit - skriva so til vp@vp.fo


text:
Orð: John Ellerton
Lag: Clement C. Scholefield
Týtt: Victor Danielsen
1. Tann dagur, Gud, tú gavst, er liðin,
og nátt tú sendir okkum nú;
til tín vár morguntøkk er stigin,
vár aftanlovsong eigur tú!
2. Vit takka tær, títt prís ei svevur,
sum jørðin rullar fram sín veg,
hvønn tíma fólk títt tøkk tær gevur,
hvønn tíma tungur æra teg.
3. Sum yvir oyggjar, lond og staðir
ein dagur lýsir nú frá tær,
til tín upp stíga songir glaðir,
og prís og bønir hoyrast har.
4. Tá hvíldartíð er her, tá vakna
í eystri brøður okkara,
at aldri tú, áh, Gud, skalt sakna
ein lovsong fyri náðina!
5. So verði Gud! Tín tróna standi,
um verðin øll enn víkja má!
Títt navn á havi og á landi
av hvørjum munni prís skal fá.


text:
Mamma dregur ofta dessert á borðið ein sunnudag. Tað hoyrir líkasum til. Helst ein góðan ís, við onkrum søtum tilhoyri. Men tit, nú er eitt nýtt tilhoyr her. Eg komi ikki yvir, at eg ikki havi roynt hetta fyrr. Altso O-M-G!! Hetta er eitt nummar for smart og so smakkar hendan cookie skálin alt ov væl!! Samansetingin er snøkt sagt “To die for!”. So skalt tú hava bindiklubb, føðingardag ella eina lítla veistlu, so eru hesar cookie skálirnar perfektar. Tær eru øðrvísi og kunnu eisini saktans bakast dagin fyri.
Hetta sær kanska eitt sindur fløkjasligt út, men hetta er sera einfalt. Tað tú hevur tørv á, er einari bakipláta til muffur. Við at hava muffuformarnar ímillum, er tað lættari at fáa skálirnar av plátini, tá tær eru bakaðar. Vit fara beint í gongd, so er styttri tíð, til tær standa á borðinum.
Tilfar til 12 Cookies skálir
3 koppar mjøl
2/3 kopp putursukur
1/3 kopp sukur
1 tsk pakipulvur
1/2 tsk salt
160 g smelta smør
2 egg
150 g sjokuláta
Arbeiðsháttur
Byrja við at píska eggini saman við sukur og putursukrinum. Koyr síðani smørið í blandið, og píska aftur. Í einum øðrum bolla blandar tú mjøl, bakipulvur og salt og koyrir síðani tað saman við eggjablandinum, og eltir tað við hondini. Sjokulátan skal skerast í smáar bitar, og síðani koyrast í deiggið. Stilla nú deiggið í køliskápið í 30 minuttir.
Set ovnin á 175 stig.
Til at gera cookies skálirnar, brúkar tú bakiplátuna til muffur. Vend hana á høvdið, og legg muffuformar omanyvir. Tak nú deiggið úr køliskápinum, deil tað í tveir partar og rulla tað út. Brúka ein kopp í røttu stødd, til at skera 12 sirklar. Nú skal hvør sirkul leggjast oman á muffuformin. Um tað koma hol í deiggið tá tú leggur tað á, brúka so fingrarnar til at bøta tað við.
Cookies skálirnar skulu bakast mitt í ovninum í 8-10 minuttir. Lat skálirnar kølna á bakiplátuni, so tær ikki brotna.
Nú er klárt at borðeiða. Koyr eina skeið av ísi í cookie skálina, og pynta við sjokulátu, karamell, frukt, ella øðrum. Tað einasta eg angri, eftir at hava roynt hetta, er at eg ikki havi roynt hetta fyrr! Soo væl smakkar tað!
Er hetta eisini nakað, ið fellur í tín smak?
Vælgagnist.
M&K


text:
Hava fingið tamarhald á eldinum
Sløkkiliðini hava nú fingið tamarhald á eldinum á orku- og hitastøðini Hellisheiðarvirkinum í Íslandi, eftir at stórur eldur hevur herjað á virkinum síðani fyrrapartin. Tað boðar eigarin, Orka náttúrunnar, frá sambært Morgunblaðnum.
Upplýst verður, at eldurin ikki hevur havt stórvegis ávirkan á orkuframleiðsluna, hóast tveir motorar, sum framleiða streym, og ein hitamotorur slógu út.
Sjey motorar eru á virkinum, sum framleiða streym.
Roykkavarar eru nú farnir inn á virkið at kanna, hvussu støðan er inni á virkinum.
Onki starvsfólk fekk skaða, og væl gekst at fáa øll úr bygninginum, sigur Orka náttúrunnar í stuttari fráboðan.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
51 prosent av elorkuni stavaðu frá vatni og vindi í 2017. Talan er um ein lítlan vøkstur í grønu framleiðsluni sammett við 2016, samstundis sum elnýtslan tilsamans øktist fimm prosent í fjør
SEV framleiddi 51 prosent av elorkuni burtur úr vatni og vindi í 2017, og oljuriknu verkini framleiddu sostatt 49 prosent. Talan er um ein lítlan vøkstur á eitt prosentstig, samstundis sum elnýtslan øktist fimm prosentstig sammett við 2016.
– Havandi í huga nógva virksemið í samfelagnum, sum elvir til ein lutfalsliga stóran vøkstur í elnýtsluni, so eru vit sera væl nøgd við gongdina, sigur Heri Mortensen, deildarstjóri fyri framleiðsluni hjá SEV.
Hann vísir serstakliga á vindorkuna, sum øktist 14,5 prosent sammett við 2016.
Heri Mortensen leggur her dent á, at vindurin verður nógv betur gagnnýttur nú. 94 prosent av vindinum í Húsahaga vóru fingin til høldar í 2017, sum var fyrsta heila árið, har battarískipanin í Húsahaga var partur av elskipanini. Samanborið við 2015, sum var fyrsta heila árið, har vindmyllurnar í Húsahaga vóru í rakstri – men uttan battarískipanina – so er talan um ein vøkstur í gagnnýtsluni av vindinum upp á 16 prosentstig, síðani SEV fóru undir vindorkuframleiðsluna í Húsahaga.
– Battarískipanin er í sjálvum sær høvuðsorsøkin, men vit dagføra og menna skipanin støðugt saman við vindmylluframleiðaranum, ENERCON, og tað økir eisini um gagnnýtsluna. Okkara fólk fáa harumframt alsamt fleiri royndir við vindi í elskipanini, sum í sínum uppruna er óstøðug orkukelda. Øll hesi viðurskifti tilsamans geva okkum eitt gott úrslit í vindorkupartinum, sigur Heri Mortensen.
Vatnorkuparturin øktist 4,6 prosent í 2017 sammett við 2016, sum var eitt sera turt ár.
– Samanumtikið eiga vit at síggja góðu gongdina innan grøna framleiðsluna í ljósinum av øktu elnýtsluni, og tað er eingin ivi um, at okkara royndir vísa, at vindorkan eigur at útbyggjast skjótast gjørligt. SEV er til reiðar við fleiri vindmyllum, tað snýr seg bara um at fáa gongd á útbjóðingarnar, staðfestir Heri Mortsensen, deildarstjóri fyri framleiðsluni hjá SEV.
Elframleiðslan var tann hægsta nakrantíð í 2017. SEV framleiddi 334,3 GWt í fjør, og tað er 5,3 prosent meira enn í 2016, tá ið elframleiðslan tilsamans var 317,4 GWt.


text:
Orð: Miss Carter
Lag: James Langran
Týtt: Victor Danielsen
1. Meðan breyðið her vit bróta,
lat várt eyga upp at sjá
blóðið títt á trænum flóta
og tað spott, ið tú bart tá!
Harri, áh, at alt tú toldi!
Vit nú minnast á títt stríð,
alt tað, sum vár synd tær voldi,
nú vit savnast navn títt í.
2. Síðsta møti títt við tínum,
tíni spor um Kedrons á,
alt tað mál av kvøl og pínum,
sum á tínum hjarta lá,
tíni neyðarróp á krossi,
har tú hekst til spott og spæ,
minnast vit á hesum plássi
við tilbiðjan henda dag.


text:
Byrja við tveimum útidystum
TB | 19/01/16
Fótbóltssamband Føroya hevur nú brúkt allan veturin at leggja kappingarskránna fyri 2016. Byrjað verður við tveimum útidystum móti ávikavist KÍ og B68. Fyrsti dysturin móti KÍ verður 5. mars í Klaksvík.
Annars skulu vit longu í øðrum dystinum í ár møta nýggja felagnum hjá fyrrverandi venjara okkara, Páll H. Guðlaugsson. B68 flutti upp í fjør saman við Skála.
Summarfrítíðin verður millum 24. juni og 27. juli. Seinasti dystur áðrenn summarfrítíðina er móti Víkingi á heimavølli, tó so at hesin møguliga verður umbýttur við tann umvenda dystin 2. oktober stendur í viðmerkingum frá FSF.
Annars so eru 16 dystir áðrenn og 11 dystir eftir summarfrítíðina. Kappingin hjá okkum endar 22. oktober í Gundadali móti B36.


text:
Steinar Patursson
11.04.2017 - 10:23
Tíðindi > Uttanlands - Yvirgangur
39 ára gamli uzbekin, ið varð handtikin fyri at standa aftan fyri yvirgangsálopið í Stockhólmi, hevur nú játtað seg sekan.
Verji hansara greiddi fyri býrættinum í Stockhólmi frá, at hann játtar seg sekan, tá varðhaldsfongsling hansara skuldi fyri dómara.
Maðurin, Rakhmat Akilov, varð handtikin fríggjakvøldið í Märsta uttan fyri Stockholm, og løgreglan hevur verið vís í, at talan var um gerningsmannin.
Løgreglan hevur greitt svensku miðlunum frá, at meðan kanningararbeiðið er farið fram, so er illgrunin til mannin bert voksin.
Akilov var eftirlýstur av løgregluni longu áðrenn atsóknina, tí at hann var ikki farin úr Svøríki, hóast hann hevði fingið noktandi svar upp á uppihaldsloyvi.
Løgreglan hevur eisini handtikið ein annan persón í sambandi við atsóknina, men einki meira er komið fram um tann persónin, og óvist er, hvørt samband er millum tann persónin og Akilov.
Svenska løgreglan sigur, at arbeitt verður framvegis út frá tí, at tað møguliga vóru fleiri persónar við í álopinum.


text:
Steinar Patursson
25.11.2016 - 19:46
Tíðindi > Uttanlands > Politikkur
Jill Stein, amerikanskt forsetavalevni fyri tey Grønu, boðar sambært amerikanskum miðlum frá, at hon fer í næstum at krevja, at atkvøðurnar til forsetavalið í Michigan, Pennsylvania og Wisconsin skulu teljast á nýggjum.
Jill Stein hevur roynt at savna pening til endamálið, og eftir øllum at døma er nú komið á mál við innsavningini, tí í næstum verður so umbønin latin myndugleikunum.
Stein sigur, at eingi ítøkilig prógv eru um valsvik, men at óreglusemi var at síggja í tølunum.
- Vit hava onga rúkandi pistól. Hinvegin hava vit eina skipan, ið eggjar til hakking, ávirkan og myndugleikamisnýtslu, segði hon.
Universitetsprofessorar og aktivistar vilja vera við, at tað er mikið møguligt, at útlendskir teldusnýkar hava pilkað við valúrslitini, men - eins og Jill Stein hevur gjørt greitt - so eru eingi ítøkilig prógv fyri tí enn.
Fólk eru eisini ymisk á máli, um hví Jill Stein hevur biðið um umteljingina. Summi vilja vera við, at tað er rætt og slætt tí, at hon vil kanna, um Hillary Clinton átti sigurin. Onnur vilja tó vera við, at tað er eitt átak fyri at økja um áhugan fyri teimum Grønu.
Hóast Donald Trump vann fleiri valumboð, og sostatt vann valið, so fekk Hillary Clinton nógv fleiri atkvøður, um 2.1 millión fleiri.


text:
Orð: Petur Jacob Sigvardsen
Viðmerking: Yrktur í august 2009.
Av tíni stóru miskunn, Harri kæri,
í eyðmýgd eg í halgidómin fari.
Eg nígi niður her á fótskør tína
at iðra meg um miklu misgerð mína.
Eg boðorð tíni megni ei at halda,
og mína syndaskuld eg ei kann gjalda.
Tí biði eg teg, Faðir, at eg fái
alt fyrigivið her av tíni náði.
Eg líti á títt lyftisorð, ið sigur,
at fyrigeving fær hvør tann, ið biður.
Hoyr mína bøn og ber tú mína byrði
mín kæri frelsari og sálarhirði!
Tøkk, kæri Gud, at tú mær frelsu gevur,
og at mítt skuldabræv tú strikað hevur,
tá sonur tín, vár sálarhirði góði
tað huldi væl við sínum offurblóði.
Hálovaður tú himnafaðir veri,
at barn títt eg av góðsku tíni eri.
Styrk mína trúgv og halga sál og sinni,
so at eg betur góða verk títt inni.


text:
Orð: Konrad Odinsen
Lag: Artur Skrede
Týtt: Victor Danielsen
1. Send honum boð, sum navnið Jesus ber,
sum bjarga kann og grøða mentur er,
sum tær til frelsu higar sendur varð –
send honum boð, tú sál, og frið tú fær!
2. Send honum boð, tá hjálp tú treingir til!
Í myrkum løtum hann tær lýsa vil;
tá ongan veg tú longur síggja kann –
send honum boð ta stund – hann sær teg, hann!
3. Send honum boð, tá ivin nívir svárt!
Ein stund við honum – alt er aftur klárt,
tá tú í táradali ganga má –
send honum boð, og hjálp tú tá skalt fá!
4. Send honum boð, tá sorgin tyngir teg,
og alt er vónleyst, ei tú finnur veg,
tá trúgvin svíkur teg á øll og alt –
send honum boð, og svar tú fáa skalt!
5. Send honum boð, tá sólin lýsir bjørt,
tá alt er fagurt, vónríkt, ljóst og stórt!
Og tá ið hallar dagur, nátt er nær –
send honum boð, og hann skal hjálpa tær!


text:
Betri umstøður til barnafamiljurnar
18. august 2015
Ungu barnafamiljurnar hava mangan trongar umstøður at liva undir. Tær skulu seta børn í verðina, seta føtur undir egið borð og fíggja stóran part av útreiðslunum til føroyska vælferðarsamfelagið. Allar hesar uppgávurnar verða lagdar á ungu barnafamiljurnar samstundis, hóast tær ikki hava verið leingi á arbeiðsmarknaðinum og tí hvørki hava høgar lønir ella stóra uppsparing.
Familju- og búskaparpolitikkurin eigur tí at verða lagdur til rættis soleiðis, at hann verður málrættaður beinleiðis til at gera gerandisdagin fíggjarliga lættari hjá ungu barnafamiljunum.
Vit hava fleiri fíggjarlig amboð, sum kunnu brúkast til at gera tilveruna lættari og liviligari hjá ungu barnafamiljunum. Nevnast kunnu t.d. skattalættar til lág- og miðallønt, barnafrádráttin, barsilsskipanina, bíligari ansing og frítíðartilboð til børn og ung.
Skattalættar til lág- og miðallønt vilja fyri stóran part fara til ungu barnafamiljurnar, tí stórur partur av ungu barnafamiljunum eru í hesum lønarbólkum. Tí skulu vit veita skattalætta til lág- og miðallønt.
Barnafrádrátturin fer beinleiðis til barnafamiljurnar, og tí skal barnafrádrátturin hækkast. Ansingartilboðini skulu gerast bíligari og smidligari soleiðis, at foreldur ikki noyðast at koyra børnini á stovn, men kunnu fáa samsýning fyri sjálvi at ansa og uppala børnini.
Vit kunnu fegnast um, at í dag eru sera nógv og fjølbroytt frítíðartilboð til børn og ung, men tilboðini eru oftani ein tung fíggjarlig byrða hjá barnarfamiljunum, serliga barnaríku familjunum. Landið skal tí virka fyri, at tilboðini til børn og ung verða bíligari.
Barsilskipanin skal eisini gerast smidligari og betri. Foreldur skulu sjálvi kunnu leggja barsilsfarloyvi til rættis soleiðis, at tey fáa betri stundir at vera um børn síni, ta fyrstu tíðina eftir at tey eru komin í verðina. Hetta er ein sera týdningarmikil tíð fyri foreldur og børn, tí hesa tíðina fáa børnini og foreldrini ikki aftur.
Hetta eru nøkur av mínum hjartamálum, sum eg fari at arbeiða fyri, um eg verði valdur í Løgtingi tann 1. september.
Vinjard Johansen
Valevni Sambandsfloksins til løgtingsvalið
RN
Aftur


text:
« Back to list
[This text is not available in English]
Tora vit nóg væl at seta orð á?
[This text is not available in English]
Sjálvmorð, blóðskemd, harðskapur, kynslív, sjúka, deyði, etingarólag, politisk evni, brek og sjálarsjúka. Tora vit nóg væl at seta orð á hesi truplu og torføru evni í barna- og ungdómsbókum – og duga vit?
Sjálvmorð, blóðskemd, harðskapur, kynslív, sjúka, deyði, etingarólag, politisk evni, brek og sjálarsjúka. Tora vit nóg væl at seta orð á hesi truplu og torføru evni í barna- og ungdómsbókum – og duga vit? Vit seta bókmentafrøðingi, rithøvundi, ritstjóra og serfrøðingum henda spurning og tosa um bókina sum miðil og amboð, og kjakast um í hvønn mun vit kunnu og skulu seta orð á. Luttakarar: Henrietta Arge Jacobsen (bókmentafrøðingur), Rakel Helmsdal (rithøvundur), Marna Jacobsen (BFL), Elin Reinert Planck (Kvinnuhúsið), Oddvør Poulsen (Berin) og Kathrina Lindenskov Holm (Sálarfrøðistovan).


text:
"Freedom"- eftir Zenos Frudakis
Tað er ein sannroynd, at føroyska fólkið er eins væl fyri í allar mátar sum onnur fólk. Vit hava vælútbúgvin fólk, sum í allar mátar kunnu sammetast við onnur væl lærd fólk. Vit hava eisini hartarbeiðandi verkamannafólk, sum eru eins væl fyri, sum ein hvør onnur verkamannafjøld. Til fyrimun hava vit, føroyska fólkið, at vit kenna okkara oyggjar best. Tað er ongin tjóð, ella nøkur stjórn, ið er betur egnað, til at stýra okkara landið. Her eru vit evnaði, og her eru okkara talentir sloppin at stimbrast.
Í Føroyum hava vit nógvar hentleikar, ið kunnu bjarga okkum. Vit hava eitt ovurhonds náttúrutilfeingi, umframt okkara fólkatilfeingið, ið okkum er givið at virka við. Við okkara náttúru og fólkatilfeingi, skulu vit byggja land. Um vit gera tað á besta hátt, er tað ein sannroynd, at tilfeingið veksur. Vit hava trupulleikar at berjast við, sum vit kunnu loysa, við okkum sjálvum sum amboð. Tá fara Føroyar at vaksa, og ríkidømi at blomstra. Men eitt annað amboð, ið er neyðugt, um Føroyar skal gerast eitt sterkt land, er loysing.
Føroyska fullveldið eigur at verða skipað í eini langtíðarætlan. Vit skulu seta eitt mál og arbeiða fram ímóti tí, tí at uttan mál, eru ongin úrslit. Um vit ynskja at fáa fólk aftur hendavegin, mugu vit gera langtíðarætlanir og avgera, hvussu vit ynskja at virka í okkara samfelagi. Tað er ein sannroynd, at um tú minkar stuðul, so veksur sjálvbjargni, tí at stuðul máar støði undir sjálvbjargni.
Vit hava nokk av úrslitum at dúvað uppá. Tað er bert eitt, sum heldur okkum frá at taka síðstu stigini á fullveldisleið, og tað er okkara egna afturhaldni. Tað sigur seg sjálvt, at ein tjóð, ið hevur livað í kúgan og hevur mist síni rættindi, spakuliga byrjar at halda, at hon er ikki før fyri at stýra ella hava sjálvræði. Søgan sigur okkum, at tað var afturhaldni frá føroyinginum, sum gjørdi, at føroyskt ikki kundi gerast undirvísingarmál. Tað var eisini afturhaldsinnaðar røddir, sum søgdu, at tað ikki bara til at gera vegir í Føroyum. Tú kundi heldur ikki snakka føroyskt í kirkjuni, tí at hin sami Guð, sum tey søgdu kundi telja hvørt hár á tínum høvdi, hann dugdi ikki føroyskt…
Vit í Unga Tjóðveldinum mæla til, at slíkir hugsunarhættir verða sleptir, tí at søgan sigur okkum eisini, at hvørja ferð at eitt stig er tikið á fullveldisleið, so er ongin, ið hevur angrað tað. Hvør einstakur í samfelagnum skal vaksa upp í tí veruleika, at Føroyar er ikki eitt ómøguligt land, men eitt land sum er fult í møguleikum.
Í Unga Tjóðveldinum vita vit akkurát, hvat vit ynskja okkum. Vit ynskja eitt gott samfelag. Vit ynskja eitt samfelag, har frælsi hjá tí einstaka ikki er avmarka eftir, hvørjar inntøkur ella sosialar umstøður persónurin livur í. Vit ynskja eitt samfelag, har ongin munur verður gjørdur á tí einstaka, óansæð húðarlit, trúgv ella kynsliga orientering. Vit ynskja eitt samfelag, sum skal verða virt sum tað, ið tað er, nevniliga eitt ríkt samfelag, sum ikki er ómøguligt, men sum er fult í møguleikum.
Vit ásanna eisini, at frælsi ikki læsir nakrar hurðar, men heldur letur nýggjar upp. Loysing er í veruleikanum samband, men ikki samband, ið avmarkar seg til ein ríkisfelagsskap, men samband, sum er við allan heimin. Hóast vit eru lítil, so eru allar fortreytir fyri vøkstri. Her liggur Føroyar, heimsins nalvi.
Tí spyrja vit í Unga Tjóðveldinum, "Hvørjar Føroyar ynskir tú tær?" Vit vita, at vit ynskja einar frælsar Føroyar!
...at føroyingar selja seg sjálvan fyri eina minimala upphædd, sum er 0,1 % av av donsku fíggjarlógini. Afturfyri fáa danir avgerðarrætt yvir ovurhondstóra landa- og sjóøki okkara, sum er tvær ferðir størri enn Danmark.
Hetta svarar til at Føroyar kundu sett av 0,1 % av okkara fíggjarlóg, og sostatt fingu valdið yvir einum land-og sjóøki sum er tvær ferðir størri enn okkara !
... at Norðurlandaráðið hevur eina innanhýsis avtalu um, at tað er ókeypis at nema sær útbúgving ímillum norðurlondini, og sostatt verður tað enn ókeypis fyri føroyingar at lesa í norðurlondunum, um vit loysa frá Danmark !
... at ríkisveitingin sjálv bert telur 4,6% av bruttutjóðarúrtøkuni, BTÚ, sum er føroyska virðisøkingin í einum árið. Tað er tað sama sum ein tjúgundapartur av virðinum av hvørjum arbeiðsdegi !
... at um føroyingar skulu hava rætt til at samráðast við aðrar tjóðir og rætt til at luttaka í altjóða samstarvi, t.d. WTO , ST, og EFTA, mugu vit hava einar frælsar Føroyar sum vera viðurkendar sum tjóð og javnsettar við aðrar tjóðir á altjóða stigi !
.. at veruleikin er tann, at okkara hjálandastøða og heimastýrisskipan ikki eru bygdar á altjóða rættindi og fólkaræði. Tær loyva á pappírinum ikki nakran leiklut og nakra støðu hjá føroysku tjóðini, at taka sjálvstøðugan lut á altjóða pallinum og at vinna okkum rættindi !
... at frælsi er = framburður !


text:
Orð: Agnar Jensen
Lag: “Aux Champs Elyssees”
Tíðin til tað komin er,
at hvør ein skóti klárt nú gerð
og finnur fram sítt tjald og aðra leguútgerð,
pakkar ryggsekk, so avstað
til leguna í góðum lag,
tí nógv er at uppliva hvønn tann einasta dag.
Á Brekkulegu,
á Brekkulegu.
Her er skóta vinarlag,
virksemi av øllum slag,
tí miðpunktið í summar tað er Brekkulegan
Legan stendur tjald um tjald,
vinarlag og samanhald,
tað sleppur tú at royna her á Brekkulegu.
Vinir ymsa staðni frá,
nógv góð minnir aftaná,
tað fært tú, um tú kemur við á Brekkulegu.
Tíðin rennur her við ferð,
virkin hvør ein skóti er,
og áðrenn tú tað varnast, móti endanum ber.
Halda vinarbond av stál
eftir síðsta legubál,
tá sigast kann, at Brekkulegan náddi sítt mál.


text:
Stórur spenningur er í sjavskappingini hjá FC Suðuroy, nú 29 umfør eru spæld. Í oddinum í sjavskappingini styttist millum fremstu kappingarneytarnir til oddasessin.
Úrslitið av 29. umfari í sjavskappingini var hetta.
Nr. 1. Guðrið Larssen og Sigmund Mikkelsen, 4 stig hvør
Nr. 2. Hans Jacob Bech og Egill Steintórsson, 3 stig hvør
Nr. 3. Ingibjørg Roaldsdóttir og Petur Muller, 2 stig hvør
Nr. 4. Johanna Midjord og Martin Midjord, 1 stig hvør
Støðan í sjavskappingini er nú hendan:
Petur Muller hevur 33 stig
Hans Jacob Bech hevur 32 stig
Gurðið Larsen hevur 27 stig
Tað eru 11 umfør eftir av sjavskappingini, sum endar í desember.
Næsta sjavskapping verður í kvøld, tórskvøldið 4. okt.. Spælt verður VB-húsinum kl.18.30.
Øll eru hjartaliga vælkomin.


text:
Nicky er klárur
TB | 16/03/13
Seinastu vikurnar hevur bretin, Nicholas Ferenc Diverdics vant við Effohópinum hjá TB, og beinanvegin sást, at hesin hevði góðar dygdir. Farið varð tískil alt fyri eitt í gongd við at skaffa hesum spæliloyvi úr Bretlandi, so at hann kann umboða TB. Nú er greitt, at pappírini eru avgreidd, og sostatt verður álopsinnaði bretin við í Effodeildardystinum í Sørvági í morgin. Aðrastaðni byrjar kappingin í 1. Deild í morgin, og okkara vitja á Skála í fyrsta umfari.
Styrkin er í álopspartinum
Nýggi TB leikarin, Nicky hevur sína høvuðstyrki í álopspartinum, og hann kann væl vísa seg at verða okkara millumlið, millum miðjuna og álopið. Hann megnar tó eisini at spæla á øðrum plássum, og tí er tað ein avgjørdur styrkur, sum TB nú hava skaffað sær.
Saman við hinum á TB liðnum fara teir at royna at koppa vágamonnum í Sørvági í morgin, og dysturin byrjar kl. 16.Hvat kann man vænta ?
Tað er vónleyst at meta um, hvussu fer at gangast í morgin. Men tað skerst ikki burtur, at tað verður sera sera spennandi. Bæði liðini taptu við trimum málum í fyrsta umfari, og tí ynskja bæði sjálvandi at reisa seg sum skjótast. Tað verður best gjørt, við einum góðum úrsliti, og tí verður nógv trýst á báðum legum í morgin.
Undan kappingina blivu júst TB og 07 Vestur mett til at vera favorittar til at flyta niður, og eftir fyrsta umfar hava teir góðu spámenn neyvan broytt meining. Tí er sera umráðandi, at tað, við fyrsta møguleika, verður gagnýtt, at man kann leggja sjógv millum seg og kappingarneytarnar. Dysturin í morgin er sostatt ein sokallaður 6-stig-dystur, har hvørgan av liðunum kann brúka ein javnleik til nakað serligt.1. Deild byrjar í morgin
Fyri fyrstu ferð í mannaminnir, hevur TB lið í bestu og næstbestu deildunum, og tað forpliktar. Tí er spenningurin stórur undan fyrsta umfari av 1. Deild í morgin, tá okkara leggja frá landi, við útidysti á Skála. Heimaliðið stóð seg sera væl í 1. Deild í fjør, og tí verður tað væntandi ein sera trupul dystur hjá okkara unga hópi. Men okkara eru svangir, og sera ídnir, so tað verður spennandi at síggja, hvussu teir fara at roynast í ár.
TB hevur fingið góðan styrk aðrastaðni úr oynni, og ikki minni enn fýra hvalbingar eru komnir til felagið. Umframt hesar, so eru eisini komnir tríggir úr FC Suðuroy, og allir fara beinleiðis inn í eitt harðnandi stríð um byrjunarplássini á 1. Deild.
Tveir venja við Effoliðnum
Jón Thomsen og Tóki Brattalíð, sum eru komnir til TB úr ávíkavist Royn og FC Suðuroy, venja báðir við Effodeildarhópinum fyri tíðina, so teir hava veruliga tikið øktu kappingina til sín, og eru hvør sær, blivnir betur leikarar, hesa fyrstu løtu teirra í TB.
Jón var gamaní partur av TB í seinnu kappingarhálvu í fjør eisini, men tað blivu bert til fýra dystir. Í ár hevur hann imponera venjaran, Hans Fróða Hansen, og hann er ivaleyst sera spentur, nú hann er sloppin upp á Effodeildarliðið.
Vit ynskja Jón, Tóka og sjálvandi øllum hinum á 1. Deild, eitt gott kappingarár, og vóna at byrjanin verður hampulig í morgin.
Bestu eydnu dreingir og drívið á !